c: text/html

text:
DAGUPAN CITY--Agga la immabet ya mabilay ed ospital so 21-anyos ya dumaralos kasumpalan iyan akirmatan karuman legan na peles na uran ed baley na Umingan, dyad luyag na Pangasinan.
Akabatan so biktima ya si Renato Cajello, residente na barangay Abot Molina ed abitlan baley.
Onung ed kinen SPO2 Crisanto Isit na Umingan PNP, legan na manaakar so biktima ed pegley na alog ed Barangay Camanggaan ed abitlan baley nen akirmatan iya.
Posiblen say awit tonyang selfon ya walad diking to so nanlapuan unpyan nakirmatan iya.
Graben sugat so nawalaan ed say biktima ya sengegan ya impatey tonya.
Grabe met natan so pannangis na kaanak na biktima ed say agawad sikato.

robotstxt: allowed

filter: keep


text:
DAGUPAN CITY---Atake ed puso so nanenengneng ya rason ed say inpatey na sakey preso ya nalmoan dan anggapo lay bilay diad loob na selda to ed Bureau of Jail Penology and Management (BJMP) diad syudad na Dagupan.
Onong ed say palapag na kaiba ed selda na biktimang si Jopee Isturco, 36-anyos ya tubong Negros Occidental, abigla iya nen anengneng to na anggapo lay bilay na say biktima lalot la ta anggapo met so anta ton sakit na kaparehon preso.
Onkekerew baley natan ya tulong ed saray kinauukulan so pamilya na biktima pian naisempet la so bangkay ed probinsya da lapod anggapoy malaem na kwarta da.
Akabatan na say inatey ya preso et naarap ed kason homicide.


text:
1 Aggeo
Diad ononan agew na kumanem a bulan na kumadwan taon na panaari nen Dario ed Persia, say KATAWAN nansalita diad panamegley nen propita Aggeo. Say sinalita na KATAWAN et para si Zorobabel a gobirnador na Juda tan lakin anak nen Sealtiel, tan para si Josue a Pangulon Pari tan lakin anak nen Josadac.
Say KATAWAN a Makapanyarin-amin inkuantod kinen Aggeo, "Ibabaga na sarayan totoo ya aliwan sikato ya niy manepeg a panaon a pamaalagey lamet ed Timplo." Insan inkuan na KATAWAN ed saray totoo diad panamegley nen propita Aggeo, "Totook, akin et manaayam kayod mararakep ya abung, balet palpaolyan yon aderal-deral so Timplok? Ag yo ta nanaimanoy nagagawad sikayo? Nantanem kayoy dakerakel, balet dagdaiset so naani yo. Walay nanaakan yo, balet ag kayo napepesel. Walay nanainom yon alak, balet ag kayo napepenek! Walay ikakawes yo, balet ag napepetangan so laman yo. Ag makagenap a pambilay so nanaanap da ray kumikimey a miuupa. Ag yo amtay makasengeg no akin onyay nagagawa? Laka yo lad kapokdulan ta mangala kayoy kiew, tan ipaalagey yo lamet so Timplo; diad satan siak so napaliket tan nagalang ak onung na manepeg a kigalang ko.
"Nanilalo kayon maani na dakerakel, balet dagdaiset so naani yo. Et nen insempet yo ray naani yo intitikyab ko ra. Akin et onmay ginawak? Lapud apaolyan ya adera-deral so Timplok; inarap yon kikimeyan so dilin kaabungan yo. Sikato yay makasengeg ya anggapoy onterter ya oran tan anggapoy ontubon tanaman. Anggapoy pateterteren kon oran ed dalin-diad kapokdulan, diad kaalogan, diad kaubasan, tan diad kaolibaan-diad amin a tanaman ed dalin, diad saray totoo tan saray ayayep, tan diad amin a bengatlan labay yon pabalegen."
Insan si Zorobabel, tan si Josue, tan amin da ray totoon sinmempet a nanlapud inkibantak ed Babilonia inonur day imbagad sikara na KATAWAN a Dios da. Tinmakot ira tan inonur day propita Aggeo ya ibabaki na KATAWAN: "Siak so nakaiba yo-satan so sipan ko." Pinabiskeg na KATAWAN so linawa na balang sakey ed sikara a mangipaalagey lamet ed Timplo: si Zorobabel a gobirnador na Juda; si Josue a Pangulon Pari, tan amin a totoon sinmempet a nanlapud inkibantak dad arum a bansa. Inggapo ray impankimey da ed Timplo na KATAWAN a Makapanyarin-amin a Dios da, nen kumaduamplo tan apat na kumanem a bulan na kumadwan taon na panaari nen Dario.


text:
Judas
Sayan sulat nanlapud kinen Judas ya aripen nen Jesu-Cristo, tan agi nen Santiago-
Diad saray tinawag na Dios a mambibilay irad panangaroy Dios Ama tan panagtalima nen Jesu-Cristo:
Napano-pano kayo komuy panangasi, kareenan, tan aro.
Inararon agagi, gagawaen ko lawariy anggaay nayarian kon mansulat ed sikayo nipaakar ed kilalaban tayo. Balet lapud amtak a sikato yay nakaukolan, apasootan ak a sulaten ta kayo natan pian tanggoyuren ta kanyon mangitalindeg na pananisian inter na Dios ya amimpinsan ed saray totoo to. Ta say impakasalet ed sikatayo na saray totoon anggapoy Dios et ag naimano. Ikakana ray panangaroy Dios ed minumundon pamaakaran; ipopolisay day Jesu-Cristo, say bukbukor a Pangulo tan Katawan tayo. Balet impasakbay lan abayag na Masanton Sulat so pakadusa ra.
Anggaman a kabat yo la ya, labay kon ipanunot nid sikayo no panoy impangilaban na Katawan ed saray totood Israel diad impangipaway tod sikara ed Egipto, balet kayari to ya, dineral to ray ag anisiad sikato. Nunot yo met iray anghil ya ag nansiansiad sakop na kanepegan tan kipapasen da; ingen tinaynan day panaayaman da. Say Dios binalur to ra na andi-anggaan a golunggolung diad aralem tan ambilonget a pasen, a diman da aalagdey pakadusa ra no Agew na Okum. Nunot yo met so Sodoma, Gomorra, tan saray kaliber-liber dan baley. Lapu met ed impanggawa da ray totood man na inmoralidad tan saray kasalanan sumpad inkatoo ra, manlilikna ray dusa ed andi-anggaan ya apoy, a sikatoy pamasakbay ed amin a katoowan.
Ontan met, sarayan tila-tilan bumabangat, lapud saray kugkopig da, dodotakan da ray laman dan dili, balbalawen day pakayariy Dios, tan lemlemewen da ray gagalangen ya anghil. Anggan si Miguel ya Arkanghil nen akisingbatan ed kinen Diablo nipaakar ed bangkay nen Moises, ag to nitepel a sintinsiaan so Diablo na ansakit iran salita. Inkuanto, "Pampasnukan kay Katawan!" Balet lelemlemewen na sarayan totoo iray bengatlan ag da natalusan. Saray bengatlan amta ra lapud inkatoo ra, a singa saray amtay ayayep ya atap, so mandederal ed sikara met lamlamang. Makapasinagem so pansumpalan da, ta inalig day ginawa nen Cain! Lapu labat ed kuarta, inalig day lingon ginawa nen Balaam. Sinumlang day Dios, a singa ginawa nen Core, kanyan adusa ra met a singa sikato. Makarotarotak ira diad pirongo rad sikayo, lapud makapabaing a panangan da. Say laman da labat so nununoten da. Singa ra lorem ya ipapalig-palig na dagem, balet ag mangipelag na oran. Singa ra met kiew ya ag mambunga anggan panaoy panagbunga; aliling day kiew ya abagut anggad lamut, tan inate-atey la. Singa ra ankakabaleg a daluyon ed dayat a saray makapabaing a gawa so bora ra. Singa ra abalbalang a bitewen a nigana rad anggad anggan sankabilongetan a pasen.
Sikaray labay ya ibaga nen Enoc, a kabyangay kumapiton kailalakan a nanlapud si Adan, nen nampropisiya, "Nengneng yo! Onsabiy Katawan a kaiba to ray libo-libon masanton anghil to, pian sintinsiaan toy amin a katoowan tan dusaen to ray makasalanan lapud maoges iran gawgawa ra, tan lapud saray maoges a sinalita ra sumpad Dios!"
Mariklamo ra yan totoo tan managtetel irad saray arum; oonuren day maoges a pilalek na laman, mapaatagey irad panagsalita, tan papalingoen da ray arum, pian naala ray labay da.
Balet tandaan yo, inararon agagi, iray imbagad sikayo nen saman na saray apostol na Katawan tayon Jesu-Cristo! Inkuandad sikayo, "Diad kaonuran iran agew, ompaway iray managbalaw, totoon mangoonur na maoges iran pilalek da." Sikara yay totoon managgaway pansisian, minumundoy kabibilay da, tan ag manaayam so Ispiritu ed sikara. Balet mampabiskeg kayo, inararon agagi, ed sankasantosan a pananisia yo. Mampikasi kayo diad pakayari na Ispiritu Santo. Mansiansia kayod panangaroy Dios legan yon aalagdey Katawan tayon Jesu-Cristo, a mangiter na bilay ya andi-anggaan ed sikayo lapud panangasi to.
Kasian yo ray manduaruwa; ilaban yo ray arum diad panamegley na panyarawi yod sikara ed apoy. Kasian yo met iray arum, balet nantekep na takot so pangasi yo; bosul yoy ikakawes dan amansaay maoges iran pilalek na laman.
Diad sikato a makaasikasod sikayo pian ag kayo napelag tan makapangyarap ed sikayo ya anggapoy pakabalawan ed sikayo, tan walay baleg a liket diad mapagalang a kawalaan to - diad saksakey a Dios a Manangilaban tayo diad panamegley nen Jesu-Cristo a Katawan tayo, so kawalaan komuy kagalangan, katageyan, pakayari, tan pakaoley, manlapud gapoy gapo, natan, tan anggad angga! Amen.


text:
36 Saray Bilang
Saray pangulo da ray pamilya ed boleg nen Galad, a lakin anak nen Makir tan apo nen Manases a lakin anak nen Jose, linma rad kinen Moises tan saray arum a pangulo na Israel. Inkunda, "Say Katawan ingganggan to kayon mangapag na dalin ed saray totood Israel diad panamegley na pampapalaranan. Ingganggan to kayo met a mangiter na kayaryan nen kanayon min Zelofehad ed saray bibiin anak to. Balet no miasawa ra ed saray lalakin kabyangay na sananey a tribu, say kayaryan da et nasakop na sayan sananey a tribu, et diad ontan onmelag so apag mi. Diad Taon na Panangipawil na amin a kayaryan a nilako et nepeg lan ipawil ed gendat ya akankayaryan, say kayaryan da ray bibiin anak nen Zelofehad et mansiansia lan niyarum ed tribu na angasawad sikara tan nabawas ed tribu mi."
Kanyan si Moises inter tod saray totood Israel so onggendan a ganggan na Katawan. Inkuanto, "Duga so ibabaga na tribu nen Manases. Kanyan say Katawan imbaga to a saray bibiin anak nen Zelofehad et nayarian day miasawa ed siopaman, balet dia labat ed saray kabyangan na dilin tribu ra. Kayaryan na balang sakey ya Israelita et nepeg a mansiansia ed dilin tribu ra. Kayaryan na balang sakey ya Israelita et nepeg a mansiansia ed dilin tribu to. Balang sakey a biin akatawir na kayaryan ed tribud Israel a kawalaanto, et nepeg a miasawa ed lakin katribuan to. Diad onya balang sakey ya Israelita et tawiren toy kayaryan na saray lalaki to, kanyan ag onlad sananey a tribu so kayaryan to. Say kayaryan na balang tribu nepeg a mansiansian kayaryan to."
Kanyan di Mala, Tirza, Hogla, Milca, tan Noa ya anak nen Zelofehad et ginawa ra so ingganggan na Katawan ed kinen Moises; akiasawa ra sirin ed saray kakapinsan da. Akiasawa ra ed saray lalakin kabyangan na saray boleg na tribu nen Manases a lakin anak nen Jose, kanyan nansiansiad tribu nen ama ra so kayaryan da.
Sikara yay bilin tan totontonen ya inter na Katawan ed saray Israelita diad panamegley nen Moises diad saray patar na Moab ed nibaliw na Ilog na Jordan manlapud Jerico.


text:
DAGUPAN CITY---Agga kono kinmulang so lokal ya gobyerno na baley na Santa Barbara, Pangasinan ed inpan-asikaso ed say marikit ya si "Mary Grace" ya walaan na ketong.
Onong ed kinen Graciano Siapno, Municipal Administrator diad abitlan baley, initdan iya na sanitary aid diad panamegley na Municipal Social Development Office.
Wala lay ginawan case study diad sakit to tan sinuportaan day inyakar to diad Manila.
Kaleganan, agmet la balo so kaso na inpansakit nen Mary Grace.
Taon 2010 ni nansakit si Mary Grace.
Papanisiaan ya awalaan na reaksyon diad laman to so tambal ya initer na nanduruman doktor.


text:
DAGUPAN CITY---Kontaminado ya salmonella bacteria so itlog maalat ya naakan na halos 40 tuo ya alason ya nanlapod pigaran baley ed Eastern Pangasinan.
Kinumpirma mismo iya nen Provincial Health Officer Dr. Ana Marie De Guzman, kasumpalan ya pinmaway la so resulta ed say ginawa dan eksaminasyon ed saray samples nanlapod saray itlog maalat ya naakan na saray pasyente.
Natan et malet lan iimbestigaan na saray otoridad no siopa so posiblen walay akan kasalanan ed sayan agawa.
Inmuna ed saya, pare-parehon nan reklamo ya sakit na eges, diarrhea san nan-uta so saray pasyenten na-ospital ya karaklan et nan lapod baley ya San Nicolas, Villasis tan Sta. Maria.
Natan bawal nen sansia so panlako san pansaliw na saray itlog maalat ed sarayan abitlan baley.


text:
DAGUPAN CITY- Iilaloan ya unleksab so presyo na belas diad merkado diad luyag na Pangasinan lapud isabi na 375,000 sako na belas manlapud arum ya bansa.
Onong ed kinen engr. Ramon Cuaresma, provincial manager na NFA Eastern Pangasinan, iilaloan dan unabeba so presyo na belas lapud posinlen ileksab met na presyo na sasaliwen ya ilik manlapud saray commercial traders.
Impalapah ton siguradon ilako dad mamuran presyo na saray commercial traders so produkto da lapud unsabi na belas manlapud biek taew.
Kaleganan tonya, impasiguro met na opisyal ya duga labat so akaimbak ya belas diad bodega na NFA. Diad kaplesan, say supply na belas so umbayag ni anggad 60 agew.


text:
DAGUPAN CITY- Malet ya babantayan na Department of Health (DOH) so posiblen ikalat na saray peke tan aliwan lisensyadon tambal.
Onong ed kinen Dr. Myrna Cabotaje, director na Department of Health (DOH) Region 1, wala la ray taga DOH ya manliliber piyan naiwasan so ipaway diad merkado na saray aga lisensyadon tambal.
Bangbalet, aminado iyan kulang iray totoo dan manmomonitor tan manliliber kanyan kekerewen to so tulong na saray local health officials tan publiko.
Kabansag tonya, intawag imano to ed saray umbaley ya manalwar ed panaliw na tambal. Antaen so lebel na sasaliwen ya tambal. Agga nepeg ya basta bastan uniinom na tambal ya agga inreseta na doktor.
No nanonotan, Pinarecall na DOH so pigaran brand na tambal ay aliwan lisensyado ng FDA.


text:
Leksion 5
Antoy Naeksperiensyam ed Saray Aral Mi?
Dakel so agla mimimisa odino oonlad simbaan da ta agnaeebatan iray importantin tepet dad bilay tan agnalelemeway liknaan da. Akin balet ya iimbitaan mi kan onatendid aral na saray Tasi nen Jehova? Antoy naeksperiensyam diman?
Naliknam so liket ed piulop ed saray maaro tan maasikason totoo. Nen inmunan siglo, naorganisa iray Kristiano diad nanduruman kongregasyon, tan wala ray pantitipon da pian dayewen so Dios, manaral na Kasulatan, tan manpapasesegan. (Hebreos 10:24, 25) Walay aroan da, kanian sankakaaro tan sanaagi so turing dad sakey tan sakey. (2 Tesalonica 1:3; 3 Juan 14) Aaligen mi alimbawa na saray Kristiano nensaman kanian nalilikna mi met so liket.
Naaralan mo no panon mon niyaplika iray prinsipyo na Biblia. Singa nen panaon na Biblia, mantitipon kamin amin—lalaki, bibii, tan ugugaw. Wala ray kualipikadon managbangat ya uusaren day Biblia pian natalosan mi no panon min niyaplika iray prinsipyo na satan diad inagew-agew a panagbilay mi. (Deuteronomio 31:12; Nehemias 8:8) Nayarin mibiang so amin ed pankomento tan pangansion, pian nibalikas mi ilalo mi bilang Kristiano.—Hebreos 10:23.
Napabiskeg so pananisiam ed Dios. Oniay imbaga nen apostol Pablo ed sakey ed saray kongregasyon nensaman: “Pipirawaten koy makapinengnengan ed sikayo, . . . pian makapanpapasesegan [itayo], diad panamegley na pananisia na kada sakey, say pananisia yo tan say pananisiak.” (Roma 1:11, 12) Lapud lanang kamin makapanpapasesegan diad saray aral mi, napapabiskeg so pananisia mi tan say determinasyon min manbilay unong ed ibabagay Biblia.
Imbitaan mi ka sirin ya salien moy onatendid aral na kongregasyon mi ed sayan simba pian naeksperiensyam a mismo. Welcome ka diman. Agka mapaga ta anggapoy koleksion.
Antoy angaligan ed aral na saray Tasi?
Panon itayon minabang no miaral itayo?


text:
Vincent van Gogh
Say inkianak to yan si Vincent van Gogh et nen Marso 30, 1853 dimad Groot Zundert diman ed Nederlands. Diya ed sayan lugar met la nanayam si Vincent anggad asabi to so taon ya labin-anem.
Nen asabi toy taon ya duwamplo nanayam si Vincent diman ed Inglatera. Diman met la nantrabaho diya ed sakey ya tatawagen ya schoolhouse. Balet maermen si Vincent ed sayan trabaho to ta melag so suweldo kanyan dinesisyunan toy ompawil ed Holland. Masuwerte met ta akaanap na trabaho to diya ed sakey ya bookstore.
Sinmabi imay taon ya 1878. Baleg so pisasalamat tayon mahilig ed painting ta aya imay taon ya nanumpisa si Vincent ed panag-drowing.
Nen 1881 pinmawil si Vincent ya nanayam kaiba toray ateng to. Diya met la nan-umpisa si Vincent ya man-painting kasompal ton man-training ed uncle ton si Anton Mauve.
Baleg so impluwensiya nen Vincent ed modern art ya tatawagen. Nen saman ya panaon saray pintor baleg so respeto da ed matuwan kolor. Bilbilang no say kolor to yan rosas et ambalanga o say tuwan kolor to yay sunflower et doyaw dapat doyaw met so kolor to ed painting. Sananey balet so pananisia to ya si Vincent. Lapud ta henyon natawag, anggapoy pibabali to ed tuwan kolor. No anto imay kolor ya mangipaway na emosyon ya aanapen to iman so usaren to. Aliwan importante ed sikato so katuwaan ya pisikal. Say importante ed sikato et imay katuwaan ya naliliknay pusom.
No nanengneng yo labat so "Starry, Starry Night", ombegas so bago yo. Aliwan omman so tuwan kolor na bitewen. Aliwan omman so tuwan korte'y tawen balet amay tuwan nalilikna nen Vincent aman so nanengneng yo ed sayan painting.
Vicent van Gogh, sakey ya tuwan henyo.


text:
DAGUPAN CITY---Maermen so pamilya na 20-anyos ya marikit kasumpalan iyan inatey nen binmangga ed SUV so niluganan ton motorsiklo ed baley ya San Fabian diad luyag na Pangasinan.
Agga ilaloan na kanayon na biktiman si Mabel Acosta ya asakbay iyan na aandian na bilay kasumpalan na binmangga so luganan ton motorsiklo diad SUV ya mamanehoen nen Reyman Aquino.
Posible kunon agga anengneng na say biktima so kaabetan ton luganan legan na babagtasen to so karukeyan na barangay Tococ ed abitlan baley.
Lapod say agawa binmantak so biktima ed kalsada ya akagamor na matindin pinsala ed laman ton nia.
Nibatik met ni iya ed ospital balet inatey met iyan sansia.
Desidido balet so pamilya na biktima ya segepan na kaso so driver na kotse ya natan ed walad kustodiya na say kapitan na barangay.


text:
DAGUPAN CITY---Tatambalen ni diad ospital ed baley ya Tayug diad luyag na Pangasinan so 38 tuo kasumpalan iran dagdawit ya alason ed say kinan dan itlog maalat.
Onong ed kinen Dr. Alfredo Sy, say Chief na Eastern Pangasinan District Hospital na sarayan pasyente et nanlapod kaabay dan baley ya Sta. Maria na sinmakit so eges da san nan-tae san nan-uta.
Karaklan ed sarayan pasyente et akaakan na sinaliw dan itlog maalat ed pigaran tindaan diad lugar da.
Nen inbeneg ya agew pigara met na tuo so inbatik da ed ospital ya nanlapod baley na Natividad tan San Nicolas lapod sinmakit met so eges da san nan-uta kasumpalan dan angan na itlog maalat.
Sakey 81-anyos ya masiken so pinaka matakken san duaran taon so pinaka-ogaw ed saray biktima.
Natan et manpapa-abig la so karaklan ed saraya.
Inbaga met la natan na say Provincial Health Office ed saray residente ed lugar na iwasan da ni so pan-saliw san pan-akan ya itlog maalat legan na eksaminen da ni so arom niran ilalako da ed tindaan.


text:
APENDISE
1914—Makatantandan Taon ed Propesiya na Biblia
PIGARAN dekada ed akadkauna et improklama na saray estudyante na Biblia a walaray makatantandan nagawa ed 1914. Anto iratan, tan anton ebidensya so mangipabitar a say 1914 et sakey ya importantin taon?
Unong a nisulat ed Lucas 21:24, oniay imbaga nen Jesus: “Say Jerusalem igatin naani na saray Gentiles, angga ed kasumpal na saray agew [“aturo iran panaon,” NW] na saray Gentiles.” Say Jerusalem et kabiseran syudad na Judion nasyon
Balet, panon tan kapigan so ‘impangigatin na saray Gentil’ ed pananguley na Dios? Agawa itan nen 607 K.K.P. sanen kinobkob na saray taga-Babilonia so Jerusalem. Anggapo la so yinmurong ed “trono nen Jehova,” tan apakset so linya na saray arari ed poli nen David. (2 Arari 25:1-26) Kasin mantultuloy iyan ‘panangigatin’ ed andi-anggaan? Andi, lapud oniay inkuan na propesiya nen Ezequiel nipaakar ed unor ya ari na Jerusalem, a si Zedekias: “Yalis mo so mitra, tan ekalen mo so balanget. . . . Anggapo met la naani, angga ed onsabi so akankanepegan; et sikato naani iter ko ed sikato.” (Ezequiel 21:26, 27) Samay “akankanepegan” odino walaay legal a kanepegan ed korona nen David et si Kristo Jesus. (Lucas 1:32, 33) Kanian say ‘panangigatin’ so manampot sano magmaliw ya Ari si Jesus.
Kapigan nagawa itan ya importantin ebento? Impabitar nen Jesus a saray Gentil so manuley ed nigeter a peryodo na panaon. Say salaysay ed Daniel kapitulo 4 so walaan na saray pakapatnagan no panon kabayag itan a panaon. Isasalaysay na satan so mapropetikon kugkugip a naeksperiensya nen Arin Nabucodonosor na Babilonia. Anengneng to so abalbaleg a kiew ya abatang. Say sengeg na satan et ag-onsimit lapud abalewetan na balatyang tan gansa. Oniay inyabawag na sakey ya anghel: “Ondalan ed sikato so saray pitoran panaon.”
Diad Biblia, saray kiew so uusaren no maminsan a mangirepresenta ed pananguley. (Ezequiel 17:22-24; 31:2-5) Kanian say pakabatang na simbolikon kiew so mangirerepresenta ed no panon ya ontunda so pananguley na Dios, unong a nipatnag panamegley na saray arari ed Jerusalem. Balet, inyabawag na pasingawey a sayan ‘pangigatin ed Jerusalem’ et temporaryo, salanti, dia labat ed loob na “pitoran panaon.” Panon kabayag itan?
Ipapabitar na Apocalipsis 12:6, 14 a say talora tan kapalduan panaon et misimbangan ed “sanlibo duanlasus tan anemaplon agew.” Say “pitoran panaon” sirin so manbayag na mamidua a karukey, odino 2,520 ya agew. Balet saray Gentil a nasyon so agtinmundan ‘angigatin’ ed pananguley na Dios diad loob na 2,520 ya agew labat kayari na inkagba na Jerusalem. Malinew sirin, a sayan propesiya so onabot ed mas andukey a peryodo na panaon. Base ed Numeros 14:34 tan Ezequiel 4:6, a manutukoy ed ‘sakey ya agew parad sakey a taon,’ say “pitoran panaon” et saknapen toy 2,520 a taotaon.
Say 2,520 a taotaon so ginmapo nen Oktubre 607 K.K.P., sanen say Jerusalem so akobkob na saray taga-Babilonia tan inekal ed trono so ari a nanlapud poli nen David. Satan a peryodo so anampot nen Oktubre 1914. Diad satan a panaon, say ‘aturo iran panaon na saray Gentil’ so anampot, tan si Jesu-Kristo so nitrono bilang mangatatawen ya Ari na Dios. *
Singa ed impasakbay la nen Jesus, say ‘isabi’ odino kiwawala to bilang mangatatawen ya Ari so nabidbiran ed saray makapataktakot ya ebento ed mundo, salanti, say bakal, eras, saray yegyeg, tan salot. (Mateo 24:3-8; Lucas 21:11) Saratan a nagagawa so mabiskeg ya ebidensya ed katuaan a say 1914 et talagan angipabidbir ed inkiletneg na mangatatawen a Panarian na Dios tan say inggapo na “saray kaunoran ya agew” ed sayan kaplesan a mauges a sistema na bengabengatla.
^ par. 4 Manlapud Oktubre 607 K.K.P. ya anggad Oktubre 1 K.K.P. et 606 a taon. Lapud anggapo so zero a taon, say manlapud Oktubre 1 K.K.P. ya anggad Oktubre 1914 K.P. et 1,914 a taon. No panaruman so 606 a taon tan 1,914 a taon, say dagup et 2,520 a taotaon. Nipaakar ed impormasyon ed inkagba na Jerusalem nen 607 K.K.P., nengnengen so artikulon “Chronology” diad Insight on the Scriptures, ya impalapag na saray Tasi nen Jehova.


text:
Anteriormente
Sta. Rosa, Balangiga, Eastern Samar, Philippines - Acacia St., San Miguel, Manila, Philippines - Iba St., Quezon City, Metro Manila, Philippines - Kalayaan Avenue, Singkamas, Makati City, Metro Manila, Philippines - Baltazar St., Palatiw, Pasig City, Metro Manila, Philippines - GSIS Village, Proj. 8, Quezon City, Metro Manila, Philippines - Greenridge Village, Binangonan, Rizal, Philippines - Maries Village, P. Tamo, Quezon City, Metro Manila, Philippines - Dona Nicasia Subd., Commonwealth, Quezon City. Metro Manila, Philippines - San Juan, Taytay, Rizal, Philippines - Batasan Hills, Quezon City, Metro Manila, Philippines


text:
APENDISE
Agew na Panangukom—Anto Itan?
PANON mon ilitrato’d isip mo so Agew na Panangukom? Dakel so maniisip ed atalunton a binilyon a kakamarerwa a sansakey ya onarap ed trono na Dios. Ditan et naukom so kada indibidual. Arum so natumangan ya onla ed gloria diad tawen, tan say arum et nakondena ed andi-anggaan a panamairap. Balet ta midumaan a tuloy so pangililitrato na Biblia ed satan a peryodo na panaon. Say panedeskribe ed satan na Salitay Dios et aliwan makapataktakot a panaon noagta sakey a panaon na ilalo tan panangipawil.
Diad Apocalipsis 20:11, 12, nabasa tayo so deskripsion nen apostol Juan ed Agew na Panangukom: “Akanengneng ak na sakey a trono ya amputi, tan say manyurong ed sikato, a dia ed arap to binmatik so dalin tan say tawen; et anggapoy aromog a pasen a panayaman da. Tan anengneng ko so saray inaatey, angkekelag tan angkakabaleg, a wala ra ed arap na trono; tan saray libro nibuskag ira: tan sananey a libro so nibuskag, a sikato so libro na bilay: tan naukom so saray inaatey unong ed saray bengatla a wala a nisulat ed saray libro, unong ed saray gawa ra.” Siopa so Ukom ya adeskribe dia?
Si Jehova a Dios lambengat so supremon Ukom na katooan. Balet, ipapabtang to so aktual a kimey a panangukom. Unong ed Gawa 17:31, imbaga nen apostol Pablo a say Dios et “tinandaan to so sakey ya agew a sikato so pangukom to naani ed mundo unong ed katunongan, ed panamegley na saman a laki a tinandaan to.” Sayan aturon Ukom et say apaolin Jesu-Kristo. (Juan 5:22) Kapigan sirin so igapo na Agew na Panangukom? Panon kabayag itan?
Ipapabitar na libro na Apocalipsis ya onggapo so Agew na Panangukom kayari na bakal na Armagedon, sano aderal la so sistema nen Satanas diad dalin. * (Apocalipsis 16:14, 16; 19:19–
Legan na satan a sanlibon taon, si Jesu-Kristo so “mangukom naani ed saray mabilay tan inatey.” (2 Timoteo 4:1) “Saray mabilay” et samay “baleg ya ulop” a makaliktar ed Armagedon. (Apocalipsis 7:9-17) Anengneng met nen apostol Juan so ‘inaatey a wala ed arap na trono’ na panangukom. Unong ya insipan nen Jesus, ‘saramay walad [pakanodnonotan] a lubok et narengel da so boses nen Kristo tan ompaway ira’ diad panamegley na kikioli. (Juan 5:28, 29; Gawa 24:15) Balet anto so basiyan a pangukoman ed amin?
Unong ed pasingawey nen apostol Juan, ‘saray libro so nibuskag,’ tan “naukom so saray inaatey unong ed saray bengatla a wala a nisulat ed saray libro, unong ed saray gawa ra.” Kasin sarayan libro odino lukot et rekord na apalabas iran ginawa na totoo? Andi, say panangukom so agnibase ed ginawa na totoo sakbay na impatey da. Panon tayon naseguro itan? Oniay ibabaga na Biblia: “Samay inatey, apatunongan lan naandi ed kasalanan.” (Roma 6:7) Saramay napaoli sirin so ombilay a walaay malinis a talindeg, a singa panangibaga. Kanian, saray lukot so mangirerepresenta ed kaaruman iran kakaukolanen na Dios. Pian manbilay ya andi-anggaan, saray makaliktar ed Armagedon ontan met ed saray napaoli so nakaukolan a mangunor ed saray ganggan na Dios, a mangilaktip ed antokaman a balo iran kakaukolanen a nayarin iparungtal nen Jehova legan na sanlibon taon. Kanian saray indibidual so naukom base ed gawaen da legan na Agew na Panangukom.
Say Agew na Panangukom so mangiter na pankanawnawa ed binilyon a totoo pian makaaral ed linawa na Dios tan ontulok ed satan. Saya so mankabaliksan a nagawa so malaklaknab ya edukasyonal a kimey. On, “saray manaayam ed mundo aralen da so inkatunong.” (Isaias 26:9) Balet, aliwan amin et mabulos ya ontulok ed linawa na Dios. Oniay inkuan na Isaias 26:10: “Say pamalangkap nipatnag komon ed marelmeng, anggan ontan agmakaaral na inkatunong; dia ed dalin na inkatunong managamil naani ed inkalingo, tan agto napatnagan so kaatageyan nen Jehova.” Saratan a mauuges odino marelmeng so permanente lan niiyan ed ipapatey legan na Agew na Panangukom.
Diad pansampot na Agew na Panangukom, saray makaliktar a totoo so nagnap lan ‘ombilay’ bilang ayadyarin totoo. (Apocalipsis 20:5) Kanian legan na Agew na Panangukom et nipawil so katooan diad orihinal tan ayadyarin kipapasen. (1 Corinto 15:24-28) Insan nagawa so kaunoran a subok. Nibulos si Satanas manlapud inkipisok to tan naabuloyan a mangibalang ed katooan diad unor lan pankanawnawa. (Apocalipsis 20:3, 7-10) Saramay ag-ondapag ed sikato so makaeksperiensya ed kasumpalan na sipan na Biblia: “Say matunong tawiren to so dalin tan manayam diman lawas.” (Salmo 37:29) On, say Agew na Panangukom et sakey a bendisyon ed amin a matoor a katooan!
^ par. 1 Nipaakar ed Armagedon, ipangasin nengnengen so Insight on the Scriptures, Tomo 1, pahina 594-5, 1037-8, tan kapitulo 20 na Dayewen so Alenleneg a Tuan Dios, a namparan impalapag na saray Tasi nen Jehova.


text:
DAGUPAN CITY---Waloy agew ni so apalabas antis ya nisalba legan dan nanpa-letaw-letaw ed dayat diad luyag na Pangasinan so 32 managsigay manlalapod barangay Wawa Nasugbo, Batangas.
Akabatan ya inmalis so saraya nen inbeneg ya Hunyo 15, paonla kumon ed Mindoro ya akalugan ed bangkan FB Rafael balet kaimbwas ton nia et aderal so makina ya luganan da.
Lapod saya akalikna ya eras, paet san takot so saray managsigay kasumpalan ya inmabet anggad masulok na sakey simba antis iran akakerew na tulong ed sakey met ya manag-sigay ya abantag da diad baley ya Bolinao.
Akasabi kuno ira ya ed lugar lapod kasil met na saray daluyon ed dayat.Mangbalet, amin da met et akaliktar lapod tulong met la na saray taga Philippine Coast Guard.
Natan wala rad pangangalaga na Municipal Disaster Risk Reduction and Management Council ya baley na Bolinao legan na mitutuyaw la so lokal na gobyerno ed saray opisyal met diad luyag na Batangas pian makapawil lara ed pamilya da so saray biktima.


text:
KAPITULO SINGKO
Say Dondon—Sankaabigan a Regalo na Dios
Anto so dondon?
Panon itan ya intarya?
Anto so kabaliksan na satan parad sika?
Panon mon nipanengneng a papablien mo itan?
1, 2. (a) Kapigan a say sakey a regalo et walaan na baleg a kablian parad sika? (b) Akin a nibaga a say dondon so sankamablian lan regalo a posiblin naawat mo?
ANTO so sankaabigan a regalo a naawat mo la? Say sakey a regalo et agnakaukolan a mabmabli pian magmaliw ya importante. Diad tua, say peteg a kablian na sakey a regalo et agnasukat ed presyo. Imbes, say regalo so walaan na baleg a kablian sano makapaliket itan ed sika odino mamenek ed peteg a pankaukolan mo ed bilay.
2 Diad amin lan klase na regalo a nayarian mon pirawaten, wala so sakey a regalon sankaabigan nen say arum. Satan so regalo na Dios ed katooan. Amayamay la so inter nen Jehova ed sikatayo, balet say sankaabigan ya inregalo to et say dondon bagat na Anak to, si Jesu-Kristo. (Mateo 20:28) Naaralan tayo ed sayan kapitulo a say dondon so sankamablian lan regalo a posiblin naawat mo, lapud satan so pakagamoran moy agnasabsabaan a liket tan mamenek ed sankaimportantian iran pankaukolan mo. Say dondon so petepeteg a sankaabigan a pakapatnagan na panangaro nen Jehova ed sika.
ANTO SO DONDON?
3. Anto so dondon, tan anto so nakaukolan tayon natalosan ta pian napabli itan a mabmablin regalo?
3 Diad simplin panangibaga, say dondon et paraan nen Jehova pian iliktar, odino isalba, so katooan manlapud kasalanan tan ipapatey. (Efeso 1:7) Pian natalosan tayo so kabaliksan na sayan bangat na Biblia, nakaukolan ni a nodnonoten tayo no anto so agawa ed hardin na Eden. No natalosan tayo no anto so abalang nen Adan sanen sikatoy nankasalanan, napabli tayo no akin a say dondon et mabmablin regalo ed sikatayo.
4. Anto so kabaliksan na ayadyarin bilay parad si Adan?
4 Sanen pinalsa nen Jehova si Adan, walay mabmablin inter To ed sikato
5. Anto so labay ya ibaga na Biblia sanen inkuan na satan a si Adan so apalsa unong “ed indengan na Dios”?
5 Si Adan so apalsa unong ed “indengan na Dios.” (Genesis 1:27) Ag-itan mankabaliksan a say Dios et kaluplupa nen Adan. Unong a naaralan tayo la ed Kapitulo 1 na sayan libro, si Jehova et agnanengneng ya espiritu. (Juan 4:24) Kanian si Jehova so andian na laman tan dala. Say labay ya ibaga na apalsa unong ed indengan na Dios et apalsa si Adan a walaan na saray kalidad a singa ed Dios, a mangilaktip ed aro, kakabatan, inkahustisya, tan pakayari. Si Adan et singa say Ama to diad sakey nin importantin paraan, salanti, sikato so walaay bulos a panagdesisyon. Kanian, si Adan et aliwan singa makina a nagawaan to lambengat so indesinyo odino aka-programan gawaen to. Imbes, sarag toy mandesisyon a bukor, tan manpili ed duga tan aliwa. No pinili to a tuloken so Dios, sikato komon so nambilay na andi-anggaan diad Paraiso ed dalin.
6. Sanen sinunggay nen Adan so Dios, anto so abalang to, tan panon a naapektoan iray ilalak to?
6 Malinew sirin a sanen sinunggay nen Adan so Dios tan sikatoy sentensiaan na ipapatey, balbaleg so abalang to. Lapud impankasalanan to, pinirdi to so ayadyarin bilay to bilang too laktip lay amin a bendisyon na satan. (Genesis 3:17-19) Makapaermen, abalang nen Adan iyan mabmablin bilay, balet aliwan sikato labat so abalangan noag pati saray magmaliw ya ilalak to. Oniay ibabaga na Salitay Dios: “Unong a say kasalanan linmoob ed mundo lapu ed sakey a too, tan say patey lapu ed kasalanan; et say patey ed satan linma ed amin a too, ta amin nankasalanan.” (Roma 5:12) On, amin tayo so akatawir na kasalanan manlapud si Adan. Kanian, ibabaga na Biblia ya ‘inlako’ toy inkasikato tan saray ilalak to ed panangaripen na kasalanan tan ipapatey. (Roma 7:14) Anggapo lay ilalo nen Adan odino si Eva lapud inggagala ran sunggayen so Dios. Balet komusta iray ilalak da, a pati sikatayo?
7, 8. Say dondon so manunan mangilalanor ed anton duaran bengatla?
7 Si Jehova so angitarya na dondon pian isalba so katooan. Anto ta so sakey a dondon? Say ideya nipaakar ed sakey a dondon so mangilalanor ed duaran bengatla. Unona, say dondon et bili ya ibayar pian nibulos odino narondon so sakey a bengatla. Nayarin iyaliling itan ed bili ya imbayar pian nibulos so sakey a priso ed guerra. Komadua, say dondon et bili a manalat, odino manbayar, ed presyo na sakey a bengatla. Mipadpara itan ed bili ya imbayar ed aperdi odino arisgo. Alimbawa, no aka-aksidente so sakey a too, bayaran to so presyo a sigpot a kapetekan, odino kasimbangan, na balor na samay aperdi.
8 Panon a nabayaran so abalbaleg a pinerdi nen Adan, ya impatawir to ed sikatayon amin, pian nibulos itayo ed panangaripen na kasalanan tan ipapatey? Aralen tayo so nipaakar ed dondon ya intarya nen Jehova tan no anto so kabaliksan na satan parad sika.
NO PANON YA INTARYA NEN JEHOVA SO DONDON
9. Anton klase na dondon so nakaukolan?
9 Lapud ayadyarin bilay so naandi, agbalot itan nabayaran na ag-ayadyarin bilay na too. (Salmo 49:7, 8) Say nakaukolan et sakey a dondon a misimbangan ed balor na samay abalang. Mitunosan itan ed prinsipyo na ayadyarin inkahustisya a naromog ed Salitay Dios, ya oniay ibabaga na satan: “Say bilay bayaran na bilay.” (Deuteronomio 19:21) Kanian, anto so makabayar ed balor na ayadyarin bilay ya abalang nen Adan? Say ayadyarin bilay na sananey a too so misimbangan a dondon a nakakaukolan.
10. Panon so impangitarya nen Jehova ed dondon?
10 Panon so impangitarya nen Jehova ed dondon? Imbaki to diad dalin so sakey ed saray ayadyarin espiritun ananak to. Balet ag-angibaki si Jehova na anggan siopa labat ya espiritun pinalsa. Imbaki to imay pinabpabli to, say bogbogtong ya Anak to. (1 Juan 4:9, 10) Sayan Anak so mabulbulos ya anaynan ed ayaman to ed tawen. (Filipos 2:7) Unong ed naaralan tayo la ed kapitulon tinumbokan na saya, nanggawa si Jehova na milagro sanen inyalis to so bilay na sayan Anak ed panag-anakan nen Maria. Diad panamegley na masanton espiritu na Dios, si Jesus so nianak bilang ayadyarin too tan anggapo’d silong na dusa na kasalanan.
11. Panon ya onkana so sakey a too bilang dondon ed minilyon a totoo?
11 Panon ya onkana so sakey a too bilang dondon parad amayamay, a diad katuaan et minilyon a totoo? Bueno, panon a nagmaliw a makasalanan so minilyon a totoo? Nodnonoten pa a diad impankasalanan nen Adan, abalang to so mabmablin ayadyarin bilay to bilang too. Kanian, agto itan nipatawir ed saray ilalak to. Imbes, say impatawir to et say kasalanan tan ipapatey lambengat. Si Jesus, a tinawag na Biblia ya “unor ya Adan,” so walaan na ayadyarin bilay bilang too, tan agton balot nankasalanan. (1 Corinto 15:45) Kabaliksan na saya a sinalatan nen Jesus si Adan pian nisalba itayo. Diad impangisakripisyo, odino impangiter to ed ayadyarin bilay to diad naspot ya intulok to ed Dios, binayaran nen Jesus so bili na kasalanan nen Adan. Kanian si Jesus so angitarya na ilalo ed saray ilalak nen Adan.
12. Anto so pinaneknekan na impanirap nen Jesus?
12 Detalyadon dedeskribien na Biblia so irap a sinungdoan nen Jesus sakbay na impatey to. Naeksperiensya to so maruksan panagsiplat, inaayep ya impangipasak, tan makapaot-ot ya ipapatey diad panamairapan a kiew. (Juan 19:1, 16-18, 30; Apendise, pahina 204-6) Akin a nakaukolan nin manirap a maong si Jesus? Diad sakey ed saray ontumbok a kapitulo na sayan libro, naaralan tayo a kukuestionen nen Satanas no kasin wala so totoon lingkor nen Jehova a mansiansian matoor sano nasubok. Diad matoor ya impansungdo to anggaman ed impanirap ton maong, inter nen Jesus so sankaabigan ya ebat ed angat nen Satanas. Pinaneknekan nen Jesus a say ayadyarin too a walaay bulos a panagdesisyon so makapansiansian matoor ed Dios anggaman ed ginawa na Diablo. Talagan nanliketan a maong nen Jehova so impanmatoor ed sikato na pinabpabli ton Anak!
13. Panon ya imbayar so dondon?
13 Panon ya imbayar so dondon? Diad koma-14 ya agew na bulan na Judio a Nisan nen 33 K.P., inabuloyan na Dios a napapatey so ayadyari tan andiay-kasalanan ya Anak to. Kanian imbagat nen Jesus so ayadyarin bilay to bilang too ya “aminpinsan a nipaakar ed andi-anggaan.” (Hebreos 10:10) Diad komatlon agew kayari na impatey nen Jesus, sikato so pinaoli nen Jehova bilang espiritu. Diad tawen, impresenta nen Jesus ed Dios so balor na ayadyarin bilay to bilang too a nibagat pian panondon ed saray ilalak nen Adan. (Hebreos 9:24) Inawat nen Jehova so balor na bagat nen Jesus bilang dondon a nakaukolan pian niliktar so katooan manlapud panangaripen na kasalanan tan ipapatey.
NO ANTO SO KABALIKSAN NA DONDON PARAD SIKA
14, 15. Pian ‘naperdona iray kasalanan tayo,’ anto so nepeg tayon gawaen?
14 Anggaman ed makasalanan a kipapasen tayo, napanggayagaan tayo so mabmabli iran bendisyon lapud dondon. Amtaen tayo so arum ed saray nagunggona natan tan ed arapen manlapud sayan sankaabigan a regalo na Dios.
15 Pakaperdona na saray kasalanan. Lapud atawir ya ag-inkayadyari, mipupuligesgesan itayo ed panggawa na maptek. Amin tayo so mankakasalanan ed salita odino diad gawa. Balet diad panamegley na dondon bagat nen Jesus, makagamor itayo na ‘panamerdona ed saray kasalanan tayo.’ (Colosas 1:13, 14) Balet, pian nagamoran itan a panamerdona, nepeg itayon peteg a magbabawi. Nepeg met a mapaabeba itayon onasingger ed si Jehova, a kerewen so panamerdona to unong ed pananisia tayo diad dondon bagat na Anak to.
16. Anto so makatulong ed sikatayo pian nadayew so Dios tekep na malinis a konsiensia, tan anto so kaimportantian na malinis a konsiensia?
16 Malinis a konsiensia ed arap na Dios. Say pakakakonsiensia so mainomay a manresulta ed pakaandian tayo na ilalo tan liknaen tayon anggapoy kakanaan tayo. Balet, diad panamegley na panamerdona a nagmaliw a posible lapud dondon, sikatayo so mapangasin tinulongan nen Jehova pian makapandayew ed sikato tekep na malinis a konsiensia anggaman ag-itayo ayadyari. (Hebreos 9:13, 14) Lapud satan, nagmaliw a posible so pakawalaan tayo na kawayangan a mitongtong ed si Jehova. Kanian, bulos itayon makaasingger ed sikato diad pikakasi. (Hebreos 4:14-16) No napansiansia tayo so malinis a konsiensia, mangiter itan na kareenan na nonot, dilin-respeto, tan liket.
17. Antoran bendisyon so nagmaliw a posible lapud inatey si Jesus parad sikatayo?
17 Say ilalo ya andi-anggaan a bilay diad paraison dalin. “Say bayar na kasalanan say patey,” so kuan na Roma 6:23. Oniay inkuan ni na satan a bersikulo: “Bangbalet say langkap ya andi-bayar na Dios say bilay ya andi-angga ed Kristo Jesus a Katawan tayo.” Diad Kapitulo 3 na sayan libro, inaral tayo so nipaakar ed saray bendisyon ed nagawan Paraiso diad dalin. (Apocalipsis 21:3, 4) Amin na saratan a bendisyon ed arapen, kalaktip lay andi-anggaan a bilay diad ayadyarin bunigas, so nagmaliw a posible lapud inatey si Jesus parad sikatayo. Pian napinabangan iratan a bendisyon, nakaukolan tayon ipanengneng so panamabli tayo ed regalo a dondon.
PANON MON NIPANENGNENG SO PANAMABLIM?
18. Akin a nepeg itayon misalsalamat ed si Jehova lapud probisyon a dondon?
18 Akin a nepeg itayon misalamat a maong ed si Jehova lapud dondon? Bueno, say sakey a regalo so walaay kablian sano say angiter ed satan et angisakripisyo na panaon, sagpot, odino nanggastos ni. Natenyeg so puso tayo sano naamtaan tayo a satan a regalo et panangipatnag na puron panangaro ed sikatayo na angiter. Say dondon so sankamablian ed amin a regalo, lapud balbaleg so insakripisyo na Dios pian nitarya itan. “Ontan lay impangaro na Dios ed mundo, ya inter to so bogbogtong ya Anak to,” so inkuan na Juan 3:16. Say dondon so nikadkaduman tuloy ya ebidensya na panangaro nen Jehova ed sikatayo. Paneknek met itan na panangaro nen Jesus, lapud mabulbulos ton inter so bilay to nisesengeg ed sikatayo. (Juan 15:13) Say regalo a dondon so nepeg sirin a mangombinse ed sikatayo ya aaroen itayo nen Jehova tan say Anak to bilang indibidual.
19, 20. Diad antoran paraan a nipanengneng mo so panamablim ed regalo na Dios a dondon?
19 Panon mo sirin a nipanengneng a papablien mo so regalo na Dios a dondon? Unona, kabaten mon maong so Matalonggaring a Manangiter, si Jehova. (Juan 17:3) Say panaral na Biblia diad tulong na sayan publikasyon so ontulong ed sika pian nagawaan mo itan. Sano dakdakel lay naaralan mo nipaakar ed si Jehova, onaralem so panangarom ed sikato. Bilang resulta, satan a panangaro so mamakiwas ed sika a mamaliket ed sikato.
20 Agamilen so pananisia ed dondon bagat nen Jesus. Inkuan a mismo nen Jesus: “Say manisia ed Anak walay bilay ton andi-anggaan.” (Juan 3:36) Panon tayon agamilen so pananisia ed si Jesus? Satan a pananisia so aglambengat nipanengneng diad salita. “Say pananisia ya andi gawa [et] inatey,” so inkuan na Santiago 2:26. On, say tuan pananisia so napaneknekan diad panamegley na saray “gawa,” salanti, diad saray kiwas tayo. Sakey lan paraan pian nipanengneng tayo a walaan itayo na pananisia ed si Jesus et diad panggawa tayo na anggaay nayarian tayo pian sikatoy naalig tayo, ya aliwa lambengat a diad ibabaga tayo noagta pati diad gagawaen tayo.
21, 22. (a) Akin a nepeg ya atendian tayo so tinaon a panagselebra ed Pangdem na Katawan?
21 Atendian so tinaon a panagselebra ed Pangdem na Katawan. Diad samay labi na Nisan 14, 33 K.P., inggapo nen Jesus so nikadkaduman selebrasyon a tinawag na Biblia a ‘pangdem na Katawan.’ (1 Corinto 11:20; Mateo 26:26-28) Sayan selebrasyon so tinawag met a Memoryal na impatey nen Kristo. Inletneg itan nen Jesus pian nipurek ed saray apostol to tan ed amin a magmaliw a tuan Kristiano a diad panamegley na impatey to bilang ayadyarin too et inter to so bilay to bilang dondon. Nipaakar ed sayan selebrasyon, oniay ingganggan nen Jesus: ‘Gawa yo iya a pakanodnonotan ed siak.’ (Lucas 22:19) Say panselebra ed Memoryal so mangipanonot ed sikatayo ed abalbaleg a panangaro nen Jehova tan si Jesus panamegley na dondon. Nipanengneng tayo so panamabli tayo ed dondon diad iyatendi ed tinaon a selebrasyon na Memoryal na impatey nen Jesus. *
22 Sayan dondon ya intarya nen Jehova so talagan mabmablin regalo. (2 Corinto 9:14, 15) Sayan mabmablin regalo so mangunggona ni ingen ed saramay inaatey la. Ipaliwawa na Kapitulo 6 tan 7 no panon.
^ par. 21 Parad kaaruman ya impormasyon nipaakar ed kabaliksan na Pangdem na Katawan, nengnengen so Apendise, pahina 206-8.


text:
APENDISE
Nepeg Tayo Kasin Selebraan Iray Holiday?
ALIWAN diad Biblia so nanlapuan na saray bantog a relihyoso tan sekular a holiday a seselebraan diad dakel a parte na mundo natan. Iner sirin so nanlapuan na saratan a selebrasyon? No makapansukimat ka ed librarya, naamtaan mo a makapainteres so ibabaga na saray reperensya nipaakar ed saray holiday a kabkabat ed lugar yo. Nonoten pa so pigaran alimbawa.
Easter (odino Piesta na Inkioli). “Anggapo so naromog ed Balon Sipan a nipaakar ed panagselebra ed piesta na Easter,” so inkuan na The Encyclopædia Britannica. Panon a ginmapo so Easter? Satan so nanlapud paganon panagdayew. Anggaman ipapasen a sayan holiday et pannodnonot ed inkioli nen Jesus, saray kustombre nipaakar ed panaon na Easter et aliwan Makristiano. Singa bilang, nipaakar ed bantog a “koneho ed Easter,” oniay inkuan na The Catholic Encyclopedia: “Say koneho et sakey a paganon simbolo tan lawas mangisisimbolo ed pagmaliw a maanak.”
Saray Selebrasyon ed Balon Taon. Say petsa tan saray kustombre nipaakar ed saray selebrasyon ed Balon Taon so manduruma ed kada bansa. Nipaakar ed gapoan na sayan selebrasyon, oniay inkuan na The World Book Encyclopedia: “Say Romanon manuley a si Julius Caesar so angitalaga ed Enero 1 bilang say Agew na Balon Taon nen 46 K.K.P. Satan ya agew so indedika na saray Romano parad si Janus, say dios na saray wangalan, puerta, tan saray gapoan. Say bulan ya Enero, a diad Ingles et January, so inala ed ngaran nen Janus, a walaan na duaran lupa
Halloween. Inkuan na The Encyclopedia Americana: “Saray kabiangan na saray kustombre a mikonektaan ed Halloween so nanlapud sakey a seremonya na Druid [papari na saray Celt nensaman] sakbay na panaon na saray Kristiano. Saray Celt so walaan na saray piesta parad duaran manunan dios da
Arum Niran Holiday. Agtayo posiblin nikonsidera so amin a selebrasyon a gagawaen diad interon mundo. Balet, saray holiday a mangitatandoro ed totoo odino saray organisasyon na too et ag-aabobonan nen Jehova. (Jeremias 17:5-7; Gawa 10:25, 26) Tandaan met a say lapuan na saray relihyoson selebrasyon so pakaamtaan no kasin makapaliket iratan ed Dios odino andi. (Isaias 52:11; Apocalipsis 18:4) Saray prinsipyo na Biblia ya abitla diad Kapitulo 16 na sayan libro so ontulong ed sika pian nasegurom no panon ya ipapasen na Dios so pibibiang ed saray sekular a holiday odino piesta-opisyal.


text:
Internet
Worldwide so Internet ya sakey ya network na computer.
Amin lawarin karunungan tan impormasyon et naromog lad internet. Mapmaples lay pangakalap tan panag-anap na saray kakabatan ed internet. Dake-rakel met lan totoo so manguusar ya. Diad saray eskwelaan, unibersidad, opisina na pribado tan pampubliko, anggad diad saray kakkaabongan untan met ed saray undadakel ya mangoosar na saray cellphone ya no tawagen da et smartphones.
Dakel iran indusrtiya so mangoosar na internet pian napainumay so proseso dan pamamaraan da. Dakel met lan negosyo so maniilalo ed internet pian saray negosyo da et mas lalon nakabat tan unbulaslas. Ibabaga na karaklan ya say internet so magmaliw ya kaimbuasan na amin lalo ra may manguusar na modernon teknolohiya. Aray media et akailalo la ed internet. Untan to met ed gobyerno.


text:
KAPITULO ONSE
Akin ya Aabuloyan na Dios so Kairapan?
Kasin say Dios so panlalapuan na kairapan diad mundo?
Antoran isyu so apalesa diad hardin na Eden?
Panon ya ekalen na Dios iray epekto na paniirap na too?
1, 2. Anton nengneng na kairapan so naeeksperiensya na totoo natan, a manadagdag ed dakel a totoo pian itepet iray anto?
KAYARI na makapataktakot a panlalaban diad sakey a bansa ya atabek lay guerra, nilibon sibilyan a bibii tan ugugaw ya inaatey so inkotkot diad maawang a panangiponponan ya apaliberan na saray krus. Kada krus et walay akaukit ya: “Akin?” No maminsan et ipapatnag na satan a tepet so ansakisakit a liknaan. Satan so maermen ya itetepet na totoo sano say guerra, kalamidad, sakit, odino krimen so mamatey ed saray inosentin inad-aro ra ed bilay, maneral ed abung da, odino sengegan na sobran panirap da. Labay dan naamtaan no akin a nagagawa ed sikara iratan a trahedya.
2 Akin ya aabuloyan na Dios so kairapan? No si Jehova a Dios et makapanyarin-amin, maaro, makabat, tan makatunongan, akin a say mundo et napno na pambubusolan tan ag-inkahustisya? Intepet mo la kasi iratan ed inkasika?
3, 4. (a) Anto so mangipatnag ya agmet makapuy so pangitepet ed no akin ya aabuloyan na Dios so kairapan? (b) Anto so nalilikna nen Jehova nipaakar ed kaugsan tan kairapan?
3 Kasin makapuy so pangitepet ed no akin ya aabuloyan na Dios so kairapan? Mapaga so arum ya ompano say pangitepet da ed satan et mangipatnag a kulang so pananisia ra odino agda rerespetoen so Dios. Balet, sano basaen mo so Biblia, naamtaan mo a saray matoor tan matakot ed Dios a totoo so walaan na ontan met iran tepet. Alimbawa, oniay intepet nen propeta Habacuc ed si Jehova: “Akin et ipatnag mo ed siak so inkauges, tan onnengneng ka na ag-onkanepegan? Ta say kabagbag tan kaduksa wala ed arap ko; et wala so kolkol, tan say siblangan onalagey.”
4 Kasin nampasnokan nen Jehova so matoor a propetan si Habacuc lapud impangitepet to ed saratan? Andi. Imbes, inlaktip na Dios iray masimoon a salita nen Habacuc diad apuyanan a rekord na Biblia. Sikato so tinulongan met na Dios pian mas malinew so pakatalos to ed saray pamaakaran tan mas ombiskeg so pananisia to. Ontan met so labay a gawaen nen Jehova ed sika. Tandaan, ibabangat na Biblia ya ‘asikasoen to ka.’ (1 Pedro 5:7) Say pambusol na Dios ed kaugsan tan ed kairapan ya epekto na satan so mas ni nen say nalilikna na siopaman. (Isaias 55:8, 9) Akin balet et alablabas lay paniirap ed mundo?
AKIN YA ALABLABAS LAY PANIIRAP?
5. Antoran rason so iiter no maminsan nipaakar ed paniirap na too, balet anto so ibabangat na Biblia?
5 Saray totoon kabiangan na nanduruman relihyon so onaasingger ed saray relihyoson lider tan managbangat da pian mangitepet no akin ya alablabas lay paniirap. Say mabetbet ya ebat da et linawa na Dios so panirap tan inggeter to la nensaman so amin a nagawa, pati saray trahedya. Nibabangat ed dakel a totoo a misteryoso iray paraan na Dios odino ipapaarap to ed ipapatey iray totoo, pati saray ugugaw, ta pian nakaiba to ra ed tawen. Balet unong ed naaralan mo la, si Jehova a Dios et agbalot pansengegan na mauges. Oniay inkuan na Biblia: “Arawi ed Dios, a sikato manggawa na karelmengan, tan ed Makapanyarin-amin, a manggawa na inkauges.”
6. Akin a nalilingo so dakel a totoo sano itetetel da ed Dios so kairapan ed mundo?
6 Antam ta so rason no akin a nalilingo so totoo sano itetetel da ed Dios so amin a kairapan ed mundo? Mabetbet dan tetetelen so Makapanyarin-amin a Dios lapud iisipen da a sikato so manuuley natan ed sayan mundo. Agda amta so simpli tan importantin katuaan ya ibabangat na Biblia. Naaralan mo itan a katuaan ed Kapitulo 3 na sayan libro. Say talagan manuuley ed sayan mundo et si Satanas a Diablo.
7, 8. (a) Panon ya ipapatnag na mundo so personalidad na manuley to? (b) Panon a nanresulta ed kairapan so ag-inkayadyari na too tan say “panaon tan ag-inilaloan a nagawa”?
7 Malinew so inkuan na Biblia: “Say sankamundoan mandukdukol ed kaugsan.” (1 Juan 5:19) Sano isipen mo itan, agta walay punto na satan? Ipapatnag na sayan mundo so personalidad na samay agnanengneng ya espiritun pinalsa a ‘manitila ed lapag na sankamundoan.’ (Apocalipsis 12:9) Si Satanas et napno na panagbusol, manamalikdo, tan maruksa. Kanian say mundo, a walad silong na panangimpluensya to, so napno na pambubusolan, panamalikdo, tan inkaruksa. Satan so sakey a rason no akin ya alablabas lay kairapan.
8 Unong a nipaliwawa ed Kapitulo 3, say komaduan rason no akin ya alablabas lay kairapan et lapud say katooan so ag-ayadyari tan mankakasalanan ira manlapu la’d samay impanrebelde diad hardin na Eden. Saray makasalanan a totoo so mansasamsaman na pakayari, tan nanresulta itan ed guerra, panaglames, tan kairapan. (Eclesiastes 4:1; 8:9) Say komatlon rason na paniirap et say “panaon tan ag-inilaloan a nagawa.” (Eclesiastes 9:11, NW) Diad mundo ya anggapoy pananalimbeng nen Jehova bilang Manuley, saray totoo so nayarin manirap lapud nibanbana a wala ira ed sakey a lugar a walay makapuy ya agawa.
9. Akin a makaseguro itayo a walaan si Jehova na makatunongan a rason no akin ya aabuloyan to a mantultuloy so kairapan?
9 Makaligliwan naamtaan ya aliwan say Dios so panlalapuan na kairapan. Aliwan sikato so pansesengegan na saray guerra, krimen, panaglames, odino anggan saray kalamidad a paniirapan na totoo. Balet, nakaukolan tayo nin siansia a naamtaan, Akin ya iyaabuloy nen Jehova iyan amin a kairapan? No sikato so Makapanyarin-amin, walay pakayari ton mamatunda ed satan. Akin balet et agto ni usaren so pakayari to? Say maaron Dios ya akabat tayo la so seguradon walaan na makatunongan a rason.
LINMESA SO SAKEY YA IMPORTANTIN ISYU
10. Anto so kinuestion nen Satanas, tan panon?
10 Pian naamtaan tayo no akin ya iyaabuloy na Dios so kairapan, nakaukolan tayon nonoten so panaon sanen ginmapo so kairapan. Sanen asagyat nen Satanas si Adan tan Eva ya ag-ontulok ed si Jehova, walay importantin tepet a linmesa. Agkinuestion nen Satanas so pakapanyari nen Jehova. Amta nen Satanas ya anggapo so limitasyon na pakapanyari nen Jehova. Imbes, say kinuestion nen Satanas et say kanepegan nen Jehova a manuley. Sanen tinukoy nen Satanas so Dios bilang matila a mangisisiblet ed pankaabigan na saray uuleyan to, inyakusa nen Satanas a si Jehova et mauges a manuley. (Genesis 3:2-5) Papapawayen nen Satanas a magmaong so kipapasen na katooan no ag-ira uleyan na Dios. Saya so panangataki ed inkasoberano nen Jehova, ed say kanepegan ton manuley.
11. Akin ya agtampol dineral nen Jehova iray nanrebelde ed Eden?
11 Si Adan tan Eva so nanrebelde ed si Jehova. Diad arum a panangibaga et singa oniay inkuan da: “Wala ra naani angkakabaleg a yegyeg.” (Lucas 21:11) Unong ed U.S. Geological Survey, walay promedyon 19 a maksil a yegyeg ya iilaloan a nagawa ed kada taon. Saraya et makmaksil a maneral ed saray bilding tan mamaletak ed dalin. Tan diad promedyo et tinaon a nagagawa iray makmaksil a yegyeg a nayarin mangikusbo ed saray bilding. Onia so inkuan na sakey nin reperensya: “Ipapatnag na saray walan rekord a saray yegyeg et amatey la na masulok a duaran milyon a bilay manlapu lad nen 1900. Unong ed sakey a reperensya: “Dagdaiset lambengat so agawaan na teknolohiya pian onabeba so bilang na ompapatey.‘Agta nakaukolan si Jehova bilang Manuley ta. Sarag tay mandesisyon a bukor no anto so maong tan mauges.’ Panon so panresolbi nen Jehova ed sayan isyu? Panon ton ibangat ed amin ya intelihentin pinalsa a nalilingo iray nanrebelde tan say paraan to et sankaabigan? Nayarin ibaga na sakey a too a dineral la komon na Dios ed saman iray nanrebelde insan amalsa lamet na balon totoo. Balet imbaga la nen Jehova so gagala to a panoen di Adan tan Eva so dalin, tan labay ton manbilay ira ed paraiso diad dalin. (Genesis 1:28) Si Jehova so naynay a manusumpal ed saray gagala to. (Isaias 55:10, 11) Nilikud ed satan, say paneral a tampol ed saray nanrebelde diad Eden so agmangebat ed tepet a linmesa nipaakar ed kanepegan nen Jehova a manuley.
12, 13. Iyilustra no akin ya inabuloyan nen Jehova si Satanas a magmaliw a manuley na sayan mundo tan no akin ya inabuloyan To iray totoo a manuley ed inkasikaran dili.
12 Aralen tayo pa so sakey ya ilustrasyon. Bilbilang et walay sakey a managbangat ya ibabaga to ed saray estudyante to no panon a solusyonan so sakey a mairap a tepet. Balet, say sakey a mautek ingen ta rebelyoson estudyante so mangibabagan aliwa so paraan na managbangat pian solusyonan so tepet. Pian napapaway to a say managbangat et agmakasarag, ipipilit na sayan rebelde a mas maabig so amta ton paraan pian solusyonan so tepet. Isipen na arum ya estudyante a sikatoy duga, kanian sikara so nagmaliw met a rebelyoso. Anto so nepeg a gawaen na managbangat? No pataynanen to ed klase iramay rebelyoso, anto so epekto ed arum ya estudyante? Agta panisiaan da a duga imay kaklase ra tan saramay akiulop ed sikato? Arum ed saray estudyante ed klase so nayarin naandian lay respeto ed managbangat da, ya isipen da a sikato so natatakot ya ompan napruebaan a sikatoy talagan nalilingo. Balet ipasen pa ya abuloyan na managbangat so nanrebelde ya ipanengneng to ed saray kaklase to no panon a solusyonan imay tepet.
13 Say ginawa nen Jehova et mipadpara ed ginawa na satan a managbangat. Tandaan ya aliwa labat a saramay nanrebelde ed Eden so nalalanor. Minilyon ya anghel so manbabantay. (Job 38:7; Daniel 7:10) Say ginawa nen Jehova diad impanrebelde ra so mangapektan maong ed amin na saray anghel tan diad saginonor et amin ya intelihentin pinalsa. Kanian, anto so ginawa nen Jehova? Inabuloyan to si Satanas a mangipanengneng ed no panon ton uleyan so katooan. Inabuloyan met na Dios ya uleyan na totoo so inkasikaran dili diad panangigiya nen Satanas.
14. Anto so nagunggona ed impandesisyon nen Jehova ya abuloyan iray totoo a manuley ed inkasikaran dili?
14 Amta na samay managbangat ya atukoy ed ilustrasyon a samay rebelyoson estudyante tan saramay akiulop ed sikato et nalilingo. Balet amta to met a say pangiyabuloy to ed sikara a pruebaan so ibabaga ra et pakagunggonaan na interon klase. Sano napaneknekan a nalilingo iray rebelde, naamtaan na amin a matuan estudyante a say managbangat da lambengat so kualipikado a mangidaulo ed klase. Natalosan da la ed satan no akin a paekalen na managbangat so siopaman a manrebelde ed klase to. Ontan met, amta nen Jehova a nagunggonaan so amin a matuan-impanpuson totoo tan saray anghel no nanengneng da ya anggapoy nayarian nen Satanas tan saray kapara ton rebelde tan agnayarin uleyan na totoo so inkasikaran dili. Singa si Jeremias nensaman, naamtaan da iyan importantin katuaan: “O Jehova, amtak a say dalan na too anggapo ed sikato lanlamang, aliwa a wala ed too a manakar a mangitonton ed saray kurang to.”
AKIN YA ONTAN LAN KABAYAG?
15, 16. (a) Akin ya inabuloyan nen Jehova a mantultuloy ni so kairapan ed ontan lan kabayag? (b) Akin ya agni pinatunda nen Jehova iray bengatla a singa say makapasinagem iran krimen?
15 Balet, akin ya ontan lan kabayag so pangiyaabuloy nen Jehova ed paniirap? Tan akin ya agto la patundaen iray mauges a nagagawa? Bueno, nodnonoten tayo pa so duaran bengatla ya agginawa na managbangat ed samay ilustrasyon tayo. Unona, agto inamper so rebelden estudyante a mangiparungtal ed ibabaga ton dugan solusyon ed tepet. Komadua, agtinulongan na managbangat so rebelyoson estudyante a mamaneknek ed ibabaga to. Mipadpara, nodnonoten pa so duaran bengatla a denesidi la nen Jehova ya aggawaen. Unona, agto inamper si Satanas tan saramay dinmapag ed sikato a mamaneknek no kasin duga ira. Nakaukolan sirin so pamalabas na panaon. Diad nilibon taon na awaran na totoo, asali la na katooan so amin a klase na pananguley, odino gobierno na too. Say katooan so inmaligwas la ed siensia tan ed arum niran lawak, balet mas linmoor so ag-inkahustisya, kairapan, krimen, tan guerra. Mapatpatnag la natan ya agmatalona so pananguley na too.
16 Komadua, agtinulongan nen Jehova si Satanas a manuley ed sayan mundo. Singa bilang, no pinatunda la na Dios iray makapataktakot a krimen, agta singano ipapatnag to a duga iray rebelde? Agta panisipen na Dios ed satan iray totoo a nayarian dan uleyan so inkasikaran dili ya anggapo so makadesyang iran resulta? No kinmiwas si Jehova ed ontan a paraan, sikato so minononong ed katilaan da. Balet, ‘agnayarin mantila so Dios.’
17, 18. Anto so gawaen nen Jehova ed amin a makapasakit ya epekto na uley na totoo tan say impluensya nen Satanas?
17 Balet, komusta met so amin a mauges ya epekto na abayag lan panrerebelde ed Dios? Nepeg tayon isipen a si Jehova et makapanyarin-amin. Sirin, nayarian ton ekalen iray epekto na paniirap na katooan. Unong ed naaralan tayo la, say pakakaderal na planeta tayo so napatunda la lapud say dalin so magmaliw lan Paraiso. Saray epekto na kasalanan so naekal diad panamegley na pananisia ed dondon bagat nen Jesus, tan saray epekto na ipapatey so naandi diad panamegley na kikioli. Si Jesus so usaren na Dios a “maneral na saray gawa na Diablo.” (1 Juan 3:8) Sumpalen nen Jehova itan ya amin diad dugan panaon. Maliket itayo ta sikatoy agkinmiwas a tampol, lapud say inkaanos to so angiter ed sikatayo na pankanawnawa pian aralen so katuaan tan manlingkor ed sikato. (2 Pedro 3:9, 10) Kaleganan ni, say Dios so aktibon manaanap ed saray masimoon a mandayew ed sikato tan tulongan to ira a mananos ed antokaman a kairapan ya onsabi ed sikara diad sayan magulon mundo.
18 Oniay nayarin isipen na arum, Agta agla komon agawa iyan amin a kairapan no pinalsa na Dios si Adan tan Eva diad paraan ya ag-ira makapanrebelde? Ta pian naebatan itan a tepet, nakaukolan mon nodnonoten so mablin inregalo ed sika nen Jehova.
PANON MON USAREN SO INREGALO ED SIKA NA DIOS?
19. Anton mablin regalo so inter na Dios ed sikatayo, tan akin a nepeg tayon pablien itan?
19 Unong a nibaga la ed Kapitulo 5, saray totoo so apalsa a walaan na bulos a panagdesisyon. Naisip mo la kasi no panon kamabli itan a regalo? Pinalsa na Dios so dakerakel ya ayayep, tan onkukurang iratan unong ed nisipor ed sikara. (Uliran 30:24) Say too so akaimbento na pigaran robot ya adesinyon ontumbok ed kada niprograma ed saratan. Maliket tayo kasi no ontan so impamalsa na Dios ed sikatayo? Andi, maliket itayo ta bulos itayon makapandesisyon no anton inkatoo so labay tayon pagmaliwan, no anton kabibilay so pilien tayo, no sioparay pikaaroan tayo, tan arum nira. Panliketan tayo so pakawalaan na sakey a laknab na kawayangan, tan satan so labay na Dios a panliketan tayo.
20, 21. Panon tayon usaren so regalon bulos a panagdesisyon diad sankaabigan a paraan, tan akin ya ontan so nepeg tayon gawaen?
20 Ag-interesado si Jehova ed napipilitan labat a panagserbi. (2 Corinto 9:7) Bilang ilustrasyon: Dinan so mas makapaliket ed ateng, say pangibaga na ugaw ya “inaro ta kayo” lapud sikatoy niganggan a mangibaga ed satan odino say pangibalikas to ed satan manlapud puso to? Kanian say tepet et, Panon mon usaren so bulos a panagdesisyon ya inter ed sika nen Jehova? Aliwan maabig so impangusar di Satanas, Adan, tan Eva ed niiter ed sikaran bulos a panagdesisyon. Impulisay da si Jehova a Dios. Komusta ka balet ey?
21 Walaan ka na pankanawnawa a mangusar ed satan ya alay abig a regalo a bulos a panagdesisyon diad makagunggonan paraan. Nayarian moy miulop ed minilyon a dinmapag la ed si Jehova. Napapaliket da so Dios lapud sikara so aktibon mibibiang ed pamapaneknek a si Satanas et matila tan sinmaew a maong bilang manuley. (Uliran 27:11) Nagawaan mo met itan no pilien moy dugan kurang na bilay. Saya so ipaliwawa ed ontumbok a kapitulo.


text:
Anto so Peteg ya Ibabangat na Biblia?
Sayan katulongan na Biblia et ontulong ed sikan naaralan so ibabaga na Biblia ed nanduruman topic—akin ya maniirap tayo, antoy nagawa ed too no ompatey, panon ya onggawan maliket so pamilya, tan dakdakel ni.
Kasin Onia so Gagala na Dios?
Nayarin itepet mo no akin ya dakel so problema tayo natan. Antam ta ya ibabaga na Biblia ya walay nagawan pananguman tan minabang kad satan?
KAPITULO 1
Anto so Katuaan Nipaakar ed Dios?
Kasin iyaansakit ka na Dios? Aral moy nipaakar ed ugali to tan no panon kan onapit ed sikato.
KAPITULO 2
Say Biblia—Libro a Nanlapud Dios
Panon kan natulongan na Biblia pian natalonaan mo iray personal a problemam? Akin a napanmatalkan mo iray propesiya to?
KAPITULO 3
Anto so Gagala na Dios ed Dalin?
Kasin ontua so gagala na Dios ya nagawan paraiso so dalin? No on, kapigan?
KAPITULO 4
Siopa si Jesu-Kristo?
Aralen no akin ya si Jesus so insipan a Mesias, iner so nanlapuan to, tan no akin ya tinawag ya bogbogtong ya Anak nen Jehova.
KAPITULO 5
Say Dondon—Sankaabigan a Regalo na Dios
Anto so dondon? Panon kan minabang ed satan?
KAPITULO 6
Iner so Kawalaan na Saray Inaatey?
Amtaen no antoy ibabaga na Biblia nipaakar ed kawalaan na saray inaatey tan no akin ya ompapatey so too.
KAPITULO 7
Tuan Ilalo na Saray Inaatey ya Inad-Aro Yo
Kasin inateyan ka la na inad-arod bilay? Posible kasin nanengneng mo lamet ira? Amtaen so ibabangat na Biblia nipaakar ed kikioli odino ibilay na inaatey.
KAPITULO 8
Anto so Panarian na Dios?
Dakel so totoon makaamta ed Pikakasi na Katawan. Anto so kabaliksan na: “Onsabi komon so panarian mo”?
KAPITULO 9
Kasin Manbibilay Itayo la ed “Saray Kaunoran ya Agew”?
Imanoen no panon a saray gagawaen tan ugalin nanenengneng tayo et prueba ya manbibilay tayo la natan ed saray “kaunoran ya agew” ya ibabaga na Biblia.
KAPITULO 10
Saray Espiritun Pinalsa—No Panon Da Itayon Naapektoan
Ibabaga na Biblia so nipaakar ed saray anghel tan demonyo. Kasin tua irayan espiritun pinalsa? Kasin naapektoan day bilay mo?
KAPITULO 11
Akin ya Aabuloyan na Dios so Kairapan?
Iisipen na dakel ya say Dios so nepeg ya tetelen ed amin ya paniirap ed mundo. Parad sika ey? Amtaen so ibabaga na Dios ya rason na paniirap.
KAPITULO 12
Panagbilay a Makapaliket ed Dios
Posible kasi manbilay ed paraan ya makapaliket ed si Jehova. Diad tua, sarag moy magmaliw ya kaaro to.
KAPITULO 13
Ipasen so Bilay Unong ed Panangipasen na Dios ed Satan
Antoy pangipapasen na Dios ed aborsion, panagpasaksak na dala, tan bilay na ayep?
KAPITULO 14
No Panon Mon Gawaen a Maliket so Bilay na Pamilyam
Say panangaron impanengneng nen Jesus et ehemplon nepeg ya aligen na asawan laki, asawan bii, atateng, tan ananak. Antoy naaralan tayod sikato?
KAPITULO 15
Say Panagdayew ya Aabobonan na Dios
Aralen so anemiran pakabidbiran ya uunoren na tuan relihyon.
KAPITULO 16
Ontalindeg ed Tuan Panagdayew
Anto ray nayarin subok no ibagam ed arum so sisiaen mo? Panon mon gawaen iya diad paraan ya ag-ira nasakitan?
KAPITULO 17
Onapit ed Dios Panamegley na Pikakasi
Kasin dedengelen ka na Dios no manpipikasi ka? Pian naebatan itan a tepet, kaukolan mon natalosan no antoy ibabangat na Biblia nipaakar ed pikakasi.
KAPITULO 18
Bautismo tan say Relasyon Mo ed Dios
Anto ray kaukolan ya gawaen na sakey a Kristiano pian onkualipikan manpabautismo? Amtaen no antoy isisimbolo na satan tan no panon itan a gagawaen.
KAPITULO 19
Mansiansia Ka ed Panangaro na Dios
Panon mon nipanengneng so panangaro tan pisasalamat mod amin ya ginawa na Dios ed sika?
APENDISE
Say Ngaran na Dios—Say Usar tan Kabaliksan na Satan
Say personal a ngaran na Dios et inekal ed dakel a patalos na Biblia. Akin? Kasin importante so pangusar ed ngaran na Dios?
APENDISE
No Panon ya Impasakbay na Propesiya nen Daniel so Isabi na Mesias
Masulok a 500 taon antis na inkianak nen Jesus, impaamta la na Dios so eksakton isabi na Mesias. Aralen so nipaakar ed sayan makapainteres ya propesiya!
APENDISE
Jesu-Kristo
—Say Insipan a Mesias
Asumpal ed si Jesus so amin a propesiya ed Biblia nipaakar ed Mesias. Paneknekan mod Bibliam ya sarayan propesiya et asumpal anggad sankamelagan ya detalye.
APENDISE
Say Katuaan Nipaakar ed say Ama, say Anak, tan say Masanton Espiritu
Dakel so manisian say Trinidad et ibabangat na Biblia. Tua kasi itan?
APENDISE
No Akin a Saray Kristiano et Agmanguusar na Krus Diad Panagdayew
Talaga kasin inatey si Jesus ed krus? Basaen so ebat diad Biblia mismo.
APENDISE
Pangdem na Katawan
—Sakey a Selebrasyon a Mangigagalang ed Dios
Ingganggan iray Kristiano a manselebra ed Memoryal na impatey na Kristo. Kapigan tan panon so nepeg a panselebra ed satan?
APENDISE
“Kamarerwa” tan “Espiritu”—Anto so Talagan Kabaliksan na Saratan a Termino?
Iisipen na dakel a diad ipatey et walay agnanengneng a kabiangan na too ya ontaynan ed laman tan mantultuloy nin manbilay. Antoy ibabaga na Salitay Dios?
APENDISE
Anto so Sheol tan Hades?
Wala ray patalos na Biblia ya angusar ed “lubok” odino “impierno” parad salitan Sheol tan Hades. Antoy labay ya ibaga na sarayan salita?
APENDISE
Agew na Panangukom—Anto Itan?
Aralen no akin ya say agew na panangukom et magmaliw a bendisyon ed saray matoor a totoo.
APENDISE
1914—Makatantandan Taon ed Propesiya na Biblia
Antoy ebidensya ed Biblia ya makatantanda so taon 1914?
APENDISE
Siopa si Miguel ya Arkanghel?
Ibabaga na Biblia no siopa iyan makapanyarin arkanghel. Amtaen so arum nin impormasyon nipaakar ed sikato tan no antoy gagawaen to la natan.
APENDISE
Pakabidbir ed No Anto so “Babilonia a Baleg”
Binitla ed libro na Biblian Apocalipsis so biin atawag ya “Babilonia a Baleg.” Kasin literal iyan bii? Antoy ibabaga na Biblia nipaakar ed sikato?
APENDISE
Kasin Disyembre so Inkianak nen Jesus?
Amtaen so klima ed satan a bulan nen inyanak si Jesus. Antoy ibabangat na saya ed sikatayo?
APENDISE
Nepeg Tayo Kasin Selebraan Iray Holiday?
Iner so nanlapuan na saray holiday ya kabkabat ed lugar yo? Ompan nabigla kad saray ebat.


text:
KAPITULO UNO
Anto so Katuaan Nipaakar ed Dios?
Peteg kasin iyaansakit ka na Dios?
Anto so inkapersona na Dios? Wala kasi so ngaran to?
Posible kasi so onapit ed Dios?
1, 2. Akin et mabetbet a maabig so pantepet?
NAIMANOM la kasi so paraan na panagtepet na ugugaw? Dakel so onggapon mantepet sano makapansalita la ra. Napatnagan so paninteres dan maong no itepet da ed sika iray bengatla a singa say: Akin et asul so tawen? Nanlapuan na saray bitewen? Siopa so angibangat ed saray siwit [odino billit] a mangansion? Nayarin salien mo iratan ya ebatan, balet aliwa itan a naynay a mainomay. Anggan say sankaabigan lan ebat mo et walay kasuldongan to nin sananey a tepet: Akin?
2 Aliwa lambengat a saray ugugaw so mantetepet. Legan na itatakken tayo et dakel ni so tepet tayo. Gagawaen tayo itan pian amtaen so direksion tayo, saray kapeligroan a nepeg tayon paliisan, odino pian peneken so inkamausisa tayo. Balet ompatnag a dakel a totoo so tinmunda lan mantetepet, nagkalalo la ed saray sankaimportantian a bengatla. Nayarin tinmunda laran manaanap na ebat.
3. Akin a dakel so tinmunda lan mananap na saray ebat ed saray importantin tepet?
3 Isipen pa so tepet a walad apis na sayan libro, saray tepet a walad introduksion, odino saramay walad gapo na sayan kapitulo. Saratan so pigara labat ed saray sankaimportantian a tepet a nayarin nitepet mo. Ingen, dakel a totoo so tinmunda lan mananap na saray ebat. Akin? Kasin walad Biblia iray ebat? Isipen na arum a mairap a talosan iray ebat na satan. Mapaga so arum ompan nabaingan ira no itepet da iratan. Tan isipen na arum a saray relihyoson lider tan managbangat labat so makaebat ed saratan. Komusta ka balet?
4, 5. Anto so arum ed saray sankaimportantian a nitepet tayo nipaakar ed bilay, tan akin a nepeg tayon anapen iray ebat?
4 Maseguron interesado ka a naebatan iray importantin tepet nipaakar ed bilay. Seguradon oniay iisipen mo no maminsan: ‘Anto kasi so gagala na bilay? Kasin onia labat lay bilay? Anto kasi peteg ya inkapersona na Dios?’ Maabig iratan ya itepet, tan makanakana ya agka ontutundan mananap ed makapnek tan napanmatalkan iran ebat. Oniay inkuan na say bantog a managbangat a si Jesu-Kristo: “Mankerew kayo, et naikdan kayo; mananap kayo, et makalmo kayo; ompatok kayo, et nalukasan ed sikayo.”
5 No mantultuloy kan “mananap” ed saray ebat ed importante iran tepet, naamtaan mo a makagunggonan tuloy itan a panagsukimat. (Uliran 2:1-5) Anggaman antoy imbaga ed sika na arum a totoo, peteg a wala iray ebat, tan saratan so nayarian mon anapen diad Biblia. Mainomay a natalosan iray ebat. Say lalon pakagunggonaan ni ingen et saratan so mangiter ed sika na ilalo tan gayaga. Tan saratan so makatulong la ed sika natan a manbilay a maliket. Bilang pangigapo, aralen tayo so sakey a tepet a pakakawetwetan na dakel a totoo.
KASIN SAY DIOS ET AGMANGIYAANSAKIT TAN AGMILILIKNA?
6. Akin ya iisipen na dakel a totoo ya agmangiyaansakit so Dios ed paniirap na too?
6 Iisipen na dakel a totoo a say ebat ed satan a tepet et on. Ikakatunongan dan, ‘No mangiyaansakit so Dios, agta aliwa lan onia komon so kipapasen na mundo?’ Nanenengneng tayo ed anggan iner a pasen na mundo so guerra, pambubusolan, tan makapasinagem a kipapasen. Tan bilang totoo et mansasakit itayo, maniirap itayo, ompapatey iray inad-aro tayo. Kanian, dakel so mangibagan, ‘No iyaansakit itayo na Dios tan saray problema tayo, abuloyan to ni kasi iratan a nagawa?’
7. (a) Panon a pannononoten na saray relihyoson managbangat so dakel a totoo a say Dios et andiay pililikna? (b) Anto so peteg ya ibabangat na Biblia nipaakar ed saray subok a nayarin sagmaken tayo?
7 Alodloor ni, saray totoo so pannonoten no maminsan na saray relihyoson managbangat a say Dios et andiay pililikna. Panon ya ontan? Sano walay nagawan trahedya, ibaga ran linawa itan na Dios. Saratan a managbangat et singa itetetel da ed Dios iray mauges a nagagawa. Satan kasi so katuaan nipaakar ed Dios? Anto kasi so peteg ya ibabangat na Biblia? Oniay ebat na Santiago 1:13: “Agkomon ibaga na too no natukso, a, tinukso ak na Dios: Ta say Dios agnayari a tuksoen na mauges tan agmet manukso na siopaman a too.” Kanian say Dios so agbalot panlapuan na kaugsan a nanenengneng mo ed nanduruman pasen na dalin. (Job 34:10-12) Tua, aabuloyan ton nagawa iray mauges a bengatla. Balet wala so baleg a pandumaan na pangiyabuloy a nagawa so sakey a bengatla tan say pagmaliw a sengegan na satan.
8, 9. (a) Panon mon iyilustra so pandumaan na pangiyabuloy a nagawa so kaugsan tan say pagmaliw a sengegan na satan? (b) Akin ya agmakatunongan so pamalaw ed desisyon na Dios ya abuloyan so katooan a mantultuloy ed matungangan kurang da?
8 Alimbawa, isipen pa so sakey a makabat tan maaron ama a walaan na baleg lan ilalak a wala ni’d pudir to. Sano manrebelde itan ya anak tan mandesisyon ya ontaynan ed abung da, sikato so ag-amperen na ama to. Mas labay na anak so mauges a kabibilay kanian sikatoy nidunget ed problema. Kasin say ama so sengegan na saray problema na anak to? Andi. (Lucas 15:11-13) Ontan met, ag-aamperen na Dios so totoo sano pilien da so manggawa na mauges, balet aliwan sikato so sengegan na saray problema ya epekto na saratan. Segurado sirin ya agmakatunongan no itetel ed Dios so amin a problema na katooan.
9 Say Dios so walaan na makatunongan iran rason no akin ya inabuloyan to so katooan a manbilay a mauges. Bilang makabat tan makapanyarin Manamalsa tayo, agto nakaukolan ya ipaliwawa ni iray rason to ed sikatayo. Balet, lapud panangaro et gagawaen itan na Dios. Dakel ni so naaralan mo nipaakar ed saratan a rason diad Kapitulo 11. Ingen ta napaseguroan itayo ya aliwan say Dios so natetel ed saray probleman aarapen tayo. Diad pisunian, iiter to so alenleneg ya ilalo tayo parad solusyon!
10. Akin a makapanmatalek itayo ya ekalen na Dios so amin ya epekto na kaugsan?
10 Niarum ni, say Dios et masanto. (Isaias 6:3) Kabaliksan na satan a sikato et maralus tan malinis. Anggapo so naromog tayon kaugsan ed sikato. Kanian sigpot itayon makapanmatalek ed sikato. Agtayo itan nagawaan ed saray totoo, a no maminsan et magmamaliw a mauges. Anggan say sankakalakalan lan too a walad autoridad so mabetbet ya andian na pakayarin mangapiger ed deral a gagawaen na mauges a totoo. Balet say Dios et makapanyarin-amin. Nayarian ton paandien so amin ya epekto na kaugsan ed katooan. Sano onkiwas so Dios, gawaen to itan ed paraan a manampot lay kaugsan ed ando lan ando!
ANTO SO NALILIKNA NA DIOS ED SARAY AG-INKAHUSTISYA A NAEEKSPERIENSYA TAYO?
11. (a) Anto so liknaan na Dios nipaakar ed ag-inkahustisya? (b) Anto so liknaan na Dios nipaakar ed paniirap mo?
11 Kaleganan ni, anto so nalilikna na Dios ed saray nagagawa ed mundo tan ed bilay mo? Bueno, ibabangat na Biblia a say Dios et “aroen to so kaalasan” odino, inkahustisya. (Salmo 37:28) Kanian sikato so sinononot a tuloy ed no anto so duga tan aliwa. Kabusol to so amin a klase na ag-inkahustisya. Ibabaga na Biblia a say Dios et apaermen odino “amasinagel ed puso to” sanen apano na kaugsan so mundo nensaman. (Genesis 6:5, 6) Say Dios et ag-anguman. (Malaquias 3:6) Siansian agto labay a nanengneng so paniirap a nagagawa ed sankamundoan. Tan aglabay a nanengneng na Dios so paniirap na totoo. “Asikasoen to kayo,” so inkuan na Biblia.
12, 13. (a) Akin a walaan itayo na maabig iran kalidad a singa say aro, tan panon a naapektoan na aro so panmoria tayo ed mundo? (b) Akin a makaseguro ka a talagan resolbien na Dios iray problema ed mundo?
12 Panon itayon makaseguro ya aglabay na Dios a nanengneng so paniirap? Nia so kaaruman nin prueba. Ibabangat na Biblia a say too et apalsa unong ed indengan na Dios. (Genesis 1:26) Walaan itayo na maabig iran kalidad lapud say Dios so walaan na maabig iran kalidad. Alimbawa, kasin nagogonigon ka a makanengneng ed paniirap na inosentin totoo? No naeermenan ka ed saratan a nagagawan ag-inkahustisya, napaseguroan ka a lalon naeermenan so Dios ed saratan.
13 Sakey ed sankaabigan iran bengatla nipaakar ed totoo et say pakasarag tayon mangaro. Satan so mangipapatnag met ed personalidad na Dios. Ibabangat na Biblia a “say Dios sikato so aro.” (1 Juan 4:8) Mangaaro itayo lapud mangaaro so Dios. Kasin pakiwasen ka na aro a panganggaen so paniirap tan ag-inkahustisya a naiimanom ed mundo? No walaan ka na pakayari a manggawa ed satan, kasin gawaen mo? Siempre gawaen mo! Makaseguro ka a panganggaen na Dios so paniirap tan ag-inkahustisya. Saray sipan ya asalambit ed introduksion na sayan libro so aliwa lambengat a kugkugip odino pabes iran ilalo. Insipan na Dios a segurado iratan a nagawa! Balet, ta pian napanisiaan iratan a sipan, nakaukolan mo nin amtaen a nagkalalo so nipaakar ed Dios ya angisipan ed saratan.
LABAY NA DIOS A SIKATOY NAKABAT MO
14. Anto so ngaran na Dios, tan akin a nepeg tayon usaren itan?
14 No labay moy mikabat ed sakey a too, anto so nayarin gawaen mo? Agta ibagam so ngaran mo ed sikato? Wala kasi so ngaran na Dios? Dakel a relihyon so onebat a say ngaran to et “Dios” odino “Katawan,” balet aliwa iratan a personal a ngaran. Saratan et titulo lambengat, a singa say “ari” tan “presidente.” Ibabangat na Biblia a say Dios et walaan na dakel a titulo, a singa say “Dios” tan “Katawan.” Balet, ibabangat met na Biblia a wala so personal a ngaran na Dios, salanti, Jehova. Oniay ibabaga na Salmo 83:18: “Sika, a say ngaran mo a bukbukor et Jehova, sankatageyan ka a manuna nen say amin [ed] dalin.” No say patalos na Biblia ya uusaren mo et anggapoy ngaran a Jehova, nayarin labay mon nengnengen so Apendise ed pahina 195-7 na sayan libro pian naamtaan mo no akin ya ontan. Diad tua et say ngaran na Dios so piganlibo a pinmatnag ed kadaanan iran manuskrito na Biblia. Kanian labay nen Jehova a nakabatan mo so ngaran to tan usaren itan. Nibaga sirin ya uusaren to so Biblia pian mikabat ed sika.
15. Anto so kabaliksan na ngaran nen Jehova?
15 Say ngaran na Dios et walaan na dakel a kabaliksan. Say ngaran to, a Jehova, so mankabaliksan a nayarian na Dios a sumpalen so antokaman ya insipan to tan nayarian ton gawaen so antokaman a gagala to. * Nikadkaduma so ngaran na Dios. Sikato labat so akanngaran ed satan. Diad dakel a paraan et nikadkaduma si Jehova. Panon ya ontan?
16, 17. Anto so naaralan tayo nipaakar ed si Jehova diad onggendan iran titulo to: (a) “Makapanyarin-amin”? (b) “Ari na saray tinaon” odino andi-anggaan? (c) “Manamalsa”?
16 Atalosan tayo so inkuan na Salmo 83:18 nipaakar ed si Jehova: “Sankatageyan ka a manuna.” Ontan met, si Jehova lambengat so tinawag a “Makapanyarin-amin.” Oniay inkuan na Apocalipsis 15:3: “Angkakabaleg tan makapakelaw so saray gawam, O Katawan a Dios, a Makapanyarin-amin; maptek tan tua so saray dalan mo, Ari na saray tinaon” odino andi-anggaan. Say titulon “Makapanyarin-amin” so mangibabangat ed sikatayo a si Jehova et sankamakapanyarian a persona. Agnaparaan so pakayari to; supremo itan. Tan say titulon “Ari na saray tinaon” odino andi-anggaan so mangipanonot ed sikatayo a si Jehova et nikadkaduma ed sananey nin pantalos. Sikato lambengat so magnayon a niwala. Ibabaga na Salmo 90:2: “Manlapu ed andi-anggaan ya angga ed andi-anggaan, Dios ka la.” Agta makapakelkelaw itan a katuaan?
17 Si Jehova so nikadkaduma met lapud ta sikato lambengat so Manamalsa. Oniay nabasa ed Apocalipsis 4:11: “Sika so manepeg, Katawan mi tan Dios mi, a mangawat na gloria tan dayew tan pakayari: ta sika pinalsam so lapag a bengatla, tan lapu ed linawam wala ra tan sikara so apalsa.” Amin a bengatlan naisip mo
SARAG MO KASI SO ONAPIT ED SI JEHOVA?
18. Akin ya iisipen na arum a totoo ya agdan balot naasinggeran so Dios, balet anto so ibabangat na Biblia?
18 Nayarin natatakot so arum a totoo no nabasa ra so makapakelkelaw iran kalidad nen Jehova. Antakot ira lapud ipapasen dan say Dios et atagtagey a maong, ya agdan balot naasinggeran odino ag-ira makana ya onasingger ed ontan ya atagtagey a Dios. Balet kasin duga itan a kanonotan? Aliwan ontan so ibabangat na Biblia. Oniay inkuan na satan nipaakar ed si Jehova: ‘Sikato so ag-arawi ed sikatayo.’ (Gawa 17:27) Papasesegen itayo ni ingen na Biblia: “Singger kayo ed Dios, et sikato so onsingger naani ed sikayo.”
19. (a) Panon tayon onapit ed Dios, tan anto so nagunggona tayo? (b) Antoran kalidad na Dios so makapasagyat a maong ed sika?
19 Panon kan onapit ed Dios? Unona, nepeg mon itultuloy so gagawaen mo la, salanti, say panaaral mo nipaakar ed Dios. Inkuan nen Jesus: “Saya sikato so andi-anggaan a bilay, a naamtaan da ka a saksakey a tuan Dios, tan saman so imbakim, salanti Jesu-Kristo.” (Juan 17:3) On, ibabangat na Biblia a say panaral nipaakar ed si Jehova tan si Jesus so mangitonton ed “andi-anggaan a bilay”! Unong ed nipaimano la, “say Dios sikato so aro.” (1 Juan 4:16) Si Jehova so walaan met na dakel niran alay abig tan makapasagyat iran kalidad. Alimbawa, ibabaga na Biblia a si Jehova et “Dios a mapangasi tan mapaaro, mapalna ya onsanok, tan daakan ed maaro ya abig na linawa, tan katuaan.” (Exodo 34:6) Sikato so ‘maong tan akaparaan a mamerdona.’ (Salmo 86:5) Say Dios et maanos. (2 Pedro 3:9) Sikato so matoor. (Apocalipsis 15:4) Diad pantultuloy mo nin pambasa ed Biblia, natalosan mo no panon ya impabitar nen Jehova a walad sikato iratan a makapasagyat a kalidad.
20-22. (a) Kasin agtayo nayarian so onapit ed Dios lapud sikatoy agtayo nanengneng? Ipaliwawa. (b) Anto so nayarin ipagawa ed sika na arum a totoo a manpapaga ed sika, balet anto so nepeg mon gawaen?
20 Tua, agmo nanengneng so Dios lapud sikato so sakey ya agnanengneng ya espiritu. (Juan 1:18; 4:24; 1 Timoteo 1:17) Balet, diad panaral mo nipaakar ed sikato panamegley na Biblia, sikato so nakabat mo bilang sakey a persona. Unong ed inkuan na salmista, nanengneng mo so “karakpan nen Jehova.” (Salmo 27:4; Roma 1:20) Diad lalon pakakaaral mo nipaakar ed si Jehova, sikato so lalon magmaliw a tudtua ed sika tan sika so lalon napakiwas a mangaro ed sikato tan naliknam ya onapit ka ed sikato.
21 Kalkalnan natalosan mo no akin ya ibabangat ed sikatayo na Biblia ya ipasen tayo si Jehova bilang Ama tayo. (Mateo 6:9) Aglambengat nanlapu ed sikato so bilay tayo noagta labay ton niwala ed sikatayo so sankaabigan a bilay
22 Legan ya onlalaknab so naaaralan mo ed Biblia, nayarin walaray totoon mamatunda ed panaaral mo lapud manpapaga ira ed sika. Nayarin napapagaan ira a salatan mo laray sisiaen mo. Balet agmo aabuloyan so siopaman a mangamper ed sika ed pakawalaan mo na sankaabigan a pikakaaro.
23, 24. (a) Akin a nepeg mon itultuloy so mantepet nipaakar ed aaralen mo? (b) Anto so tema ed ontumbok a kapitulo?
23 Siempre, walaray bengatla ya agmo ni natalosan ed gapo. Nakaukolan so pampaabeba diad ikerew na tulong, balet agka ontutunda no nababaingan ka. Inkuan nen Jesus a maabig so magmaliw a mapaabeba, a singa melag ya ugaw. (Mateo 18:2-4) Tan unong a kabat tayo la, saray ugugaw so walaan na dakel a tepet. Labay na Dios a naromog mo iray ebat. Kokomendaan na Biblia iramay manpipilalek a manaral nipaakar ed Dios. Maalwar dan susurien so Kasulatan pian naseguro ra a katuaan so aaralen da.
24 Say sankaabigan a paraan pian makaaral nipaakar ed si Jehova et say panusisa ed Biblia. Midumaan itan ed dinanman a libro. Diad anton paraan? Aralen itan a tema diad ontumbok a kapitulo.
^ par. 15 Wala so kaaruman ya impormasyon nipaakar ed kabaliksan tan panangibalikas ed ngaran na Dios diad Apendise ed pahina 195-7.


text:
1 Saray Awaran, Kapitulo 1
Si Adan so ama nen Set ya ama nen Enos, tan si Enos so ama nen Kenan. Si Kenan so ama nen Mahalalel ya ama nen Jared, tan si Jared so ama nen Enoc ya ama nen Matusalem. Si Matusalem so ama nen Lamec ya ama nen Noe. Taloran lalaki so anak nen Noe: di Sem, Ham, tan Jafet.
Saray lalakin anak nen Jafet sikara di Gomer, Magog, Madai, Javan, Tubal, Mesec, tan Tiras. Saray lalakin anak nen Gomer sikara di Askenaz, Rifat, tan Togarma. Saray lalakin anak nen Javan sikara di Elisa, Espanya, Chipre, tan Dodanim.
Saray lalakin anak nen Ham sikara di Cus, Egipto, Libia, tan Canaan. Saray lalakin anak nen Cus sikara di Seba, Havila, Sabta, Raama, tan Sabteca. Saray lalakin anak nen Raama sikara di Saba tan Dedan. Walay lakin anak nen Cus a manngaran na Nimrod a sikatoy inmonan bantud a makapanyari diad tapew na dalin. Si Mizraim so ama di Ludim, Anamin, Lehabim, Nabtuhim, Patrusim, Casluhim, Caftorim (a sengeg na saray Filisteo. Saray lalakin anak nen Canaan sikara di Sidon, say sankapangulowanan tan Het. Si Canaan so sengeg na saray Jebuseo, Amorreo, Gergeseo, Heveo, Arkeo, Sineo, Arvadeo, Zemareo, tan Hamoteo.
Saray lalakin anak nen Sem sikara di Elam, Asur, Arfaksad, Lud, Aram, Uz, Hul, Geter, tan Mesek. Si Arfaksad so ama nen Selah ya ama nen Eber. Duaray lalakin anak nen Eber; say sakey manngaran na Peleg, ta diad panaon to asiyan-siyan iray totood mundo, tan say sakey manngaran na Joktan. Si Joktan so ama di Almodad, Selef, Hazarmavet, Jerah, Hadoram, Uzal, Dikla, Obal, Abimael, Saba, Ofir, Havila, tan Jobab.
Saray boleg a manlapud kinen Sem ya anggad kinen Abram et saraya: Sem, Arfaksad, Selah, Heber, Peleg, Reu, Serug, Nacor, Tare, tan si Abram a manngaran met na Abraham.
Duaray lalakin anak nen Abraham: di Isaac tan Ismael. Nagmaliw a pangulo na saray labinduan boleg iray lalakin anak nen Ismael: di Nabayot say sankapangulowanan ya anak nen Ismael, Kedar, Adbel, Mibsam, Misma, Duma, Massa, Hadad, Tema, Jetur, Nafis tan Kedema.
Walay inyamung nen Abraham a manngaran na Ketura tan anemiray lalakin anak da: di Zimran, Jocsan, Medan, Madian, Jisbac, tan Suah. Duaray lalakin anak nen Jocsan: di Saba tan Dedan. Limaray lalakin anak nen Madian: di Efa, Efer, Enoc, Abida, tan Eldaa.
Duaray lalakin anak nen Isaac a lakin anak nen Abraham: di Esau tan Israel. Saray lalakin anak nen Esau sikara di Elifaz, Reuel, Jeus, Jalam, tan Core. Saray lalakin anak nen Elifaz sikara di Timan, Omar, Zefo, Gatam, Kenaz, Timna, tan Amalec. Saray lalakin anak nen Reuel sikara di Nahat, Zera, Sama, tan Miza.
Si Seir so sengeg na saray inmonaonan nanayam ed Edom. Saray lalakin anak nen Seir sikara di Lotan, Sobal, Zibeon, Ana, Dison, Ezer, tan Disan. Saray lalakin anak nen Lotan sikara di Hori tan Hemam. Si Lotan walay agi ton bii a manngaray Timna. Saray lalakin anak nen Sobal sikara di Alvan, Manahat, Ebal, Sefo, tan Onam. Saray lalakin anak nen Zibeon sikara di Aya tan Ana. Si Ana so ama nen Dison, ya ama di Hamran, Esban, Itran, tan Keran. Saray lalakin anak nen Ezer sikara di Bilhan, Zaavan tan Jaakan. Saray lalakin anak nen Dison sikara di Uz tan Aran.
Sikara ya arari a nanooley ed dalin na Edom kasakbayan ya awalaan na ari iray Israelita: si Bela a lakin anak nen Beor, tan taga siudad na Dinaba. Nen inatey si Bela sinalatan nen Jobab a lakin anak nen Zera, tan taga Bosra. Nen natey si Husam sinalatan nen Hadad a lakin anak nen Bedad, tan taga siudad na Avit tinalo tod bakal iray Madianita diad bansa na Moab. Inatey si Hadad sinalatan nen Samla a taga Masreca. Nen inatey si Samla sinalatan nen Saul a taga Rehobot a walad gilig na ilog. Nen inatey si Saul sinalatan nen Baal-hanan a lakin anak nen Acbor. Nen inatey si Baal-hanan sinalatan nen Hadad a taga siudad na Pau say asawa to si Mehetabel ya anak nen Matred tan apo nen Mezahab.
Kayariy impatey nen Hadad, inoleyan na saray onggendan a pangulo so Edom: Timna, Alva, Jetet, Oholibama, Ela, Pinon, Kenaz, Teman, Mibzar, Magdiel, tan Iram. Sikara yay pangulo na Edom.


text:
DAGUPAN CITY---Inburi nen balon Urbiztondo Pangasinan Mayor Raul Martin Sison ya walay kinalaman to o di no say pamilya to ed say inpamatey ed say sinalatan ton si datin Mayor Ernesto Balolong Jr.
Onong ed kinen Sison, malinis so konsensya to tan say pamilya da na anggapoy kinalaman da ed sayan krimen.
Diad katuaan kuno et abigla met iya ed say agawa nen akabatan ton pinatey so datin Mayor.
Mangbalet bukas met iya ed saray opinyon na arom ya tutuo onong ed say kaso balet inbaga to na anggapoy kinalaman na pamilya da ed saya.
Natandaan ya anggapoy panangasi dan pinaltog san pinatey si Balolong legan iyan man-i-inspeksyon ed lugar ya panganapan kumon na kasal ya anak ton nia kasabay ed mika-25 anibersaryo met na kasal da na say asawa to.


text:
DAGUPAN CITY--Sansya nin aantaan na iray otoridad so pakakabatan ya lakin naalmuan ya manletaw ed ilog dyad syudad na Dagupan, luyag na Pangasinan.
Onung ed say impormasyon lapud say kapulisan, anggad natan anggapo ni manki-claim na kaanak na biktima ya walay tagey ton 5'6", edad 25-35 anyos,andeket, kulet ya bwek, akasulong ya andeket ya sando, aka-brief labat tan walay sulong ya sakey ya medyas ed kawigen parte na sali tonya.
Anggano saray residente ed lugar et agda anta so pakakabatan tonya ya paninisiaan ya taga-dya met ed syudad tan trabahador ed sakey ya talyer lapud say grasan anengneng ed say taklay tan beneg tonya.
Anggano nawalaan iyay sugat ed say muling ed aantaan ni na iray otoridad nu walay foul play ed insidente tan nu walay arum nin sengegan ed say impatey tonya.
Unaan ed saya walay atanggap na kapulisan nen agew na Sabado ya walay timmaboy ed say ilog tan karuman nen nalmuan so laki.


text:
Inpamatey ed kinen Mayor ernesto Balolong Jr gabay ya kondenaen na amin na Mayor ed Pangasinan
DAGUPAN CITY- Gabay ya amin na alkalde ed luyag na Pangasinan so mansakey ed pankondena ed inpamatey kinen Urbiztondo Mayor Ernesto Balolong Jr .
Bilan parte na pieermen na saraya ed inpatey na alkalde ed akahalfmask natan so saray bandila na lokal na gobyerno.
Panawagan dan naresolba so abetlan kremin tan napatonda so insedente na panpatey ed saray alkalde na luyag.
Kaiba met la dya so baley na Sto Tomas ed panuna nen Mayor Timoteo Dick Villar III ya unkekerew ta kondenaen so agawad alkalde tan say masappay ya pakalay hustisya pati ed saray arm ya biktima na pamamaltog.
Akauna ed saya et akahalfmask so bandila na Urbiztondo kaiba la so pankabit na tarpaulin ya unkekerew na hustisya ed inpamatey ed inaro dan alkalde.
Natan et aalagaren la na saray alkalde na luyag so resulta na imbestigasyon umpan natukoy so mastermind o say utek ed abetlan kremin.


text:
Panuntunan na Misa
RITO NA PANAGPARAAN SAY ILOOB (alagey)
(Kanta ed iloob)
P: Diad ngaray Ama tan Anak tan Espiritu Santo. K: Amen. P: Say gracia na Katawan tayon Hesucristo, tan say aro na Dios, tan say pikakasakey na Espiritu Santo so wala komun ed sikayon amin. K: Ontan met ed sika.
PANAGSIBKEL
P: Agagik ira, pian niparaan tayoy inkasikatayo a manumpal na saray masantos a misterio, nunoten tayo ray kasalanan tayo. (man-ulimek tan man-umameng) A: Mankonfesar ak ed Dios a makapanyarin amin, tan diad sikayon agagik ta nankasalanan ak ed nunot ko, salitak, gawak tan liwat ko. (patokey pagew) Kanian mikasi ak ed Santa Marian lawas Virgen, amin day angeles tan sasantos tan diad sikayon agagik, ta pikasi yo ak ed Dios a Katawan tayo.
P: Kasian itayo komuy Dios a makapanyarin amin, paandien To ray kasalanan tayo, tan iyakar To itayod maandon bilay. K: Amen.
KYRIE (Ikanta odino isalita)
P: Katawan, mangasi Ka. K: Katawan, mangasi Ka. P: Kristo, mangasi Ka. K: Kristo, mangasi Ka. P: Katawan, mangasi Ka. K: Katawan, mangasi Ka.
GLORIA (Ikanta odino isalita)
A: Nagalang so Dios ed sankatageyan, tan diad dalin kareenan ed saray totoon maong ya inpanlinawa. Idayew mi Ka. Itandoro mi Ka. Dakmomoan mi Ka. Igalang mi Ka. Misalamat kamid Sika, lapud matalonan galang Mo. O Dios a Katawan, mangatatawen ya Ari, Dios Aman makapanyarin amin. O Hesukriston Katawan, bogbogtong ya Anak , O Dios a Katawan, Korderoy Dios, Anak na Ama, ya manamaandi kasalanay talba, kasian Mo kami. Sika ya manamaandi kasalanay talba, akom pa ray pikakasi mi. Sika a manyorong ed kawanay Ama, kasian Mo kami. Ta Sikan bokor so masanto, Sikan bokor so Katawan, Sikan bokor so sankatageyan, Hesucristo, a katekep Moy Espiritu Santo, ed galang na Dios Ama. Amen.
P: Mikasi tayo…. K: Amen.
LITURGIA NA SALITAY KATAWAN
UNONAN BABASAEN (yorong) (panbasa ed Masanton Eskriptura) L: Saya so salitay Katawan. K: Salamat ed Dios.
KUMADWAN BABASAEN (panbasa ed Masanton Eskriptura) L: Saya so salitay Katawan. K: Salamat ed Dios.
ALLELUYA (Ikanta odino isalita ) (alagey) Ibanghilyo P: Say Katawan so wala komun ed sikayo. K: Ontan met ed Sika. P: Babasaen ya inaon ed masanton Ibanghilyo onung ed... K: Nagalang Ka Katawan. (+) P: Saya so Ibanghilyo na Katawan. K: Narayew Ka, Katawan a Hesukristo.
PALIWAWA(SERMON) (yorong)
PANGIBELIAW NA PANANISIA
A: Manisia ak ed Dios a makapanyarin amin, manamalsay tawen tan dalin. Manisia ak ed Hesukriston Anak Ton bogtong, a Katawan tayo. Tinmoo ed gaway Espiritu Santo tan inyanak nen Virgen Maria. Inpapairap nen Poncio Pilato, inpasak ed Krus, inatey tan inkotkot. Inmakseb ed saray inatey. Diad komatlon agueo inmolin binmilay. Tinmokotok ed taoen tan manyorong ed kawanay Ama. Onla dia lamet a mangokom ed saray mabilay tan inatey. Manisia ak ed Espiritu Santo. Sisiaen ko met so Santa Iglesia Katolika, say pannanabangan day sasantos, say panamaandiy kasalanan, say kiolid bilay na laman, tan say bilay ya ag naandi. Amen.
LAPAG A PIKAKASI
LITURGIA NA EUCARISTIA
PANANGISAKLANG (yorong)
P: Nagalang Ka, Katawan…………. pian mgamaliw ed sikami a tinapay na bilay. K: Nagalang so Dios ed ando lan ando. P: Nagalang Ka, Katawan…. ….pian magmaliw ya inumen ya onkanad kamarerua mi. K: Nagalang so Dios ed ando lan ando.
(Mandasal so pari tan manuras na lima to)
P: Mikasi tayo, agagik, pian sayan bagat tayo et onkanan akoen na Dios Aman makapanyarin amin. K: Akoen komun na Katawan so bagat a manlapud saray limam a pangirayew tan pangigalang ed ngaran To, yo onkana met ed kaabigan tayo, tan kaabigan na lapag ya Iglesia To.
DASAL ED BAGAT (alagey) P: … ……….nen Hesukriston Katawan tayo. K: Amen.
DASAL NA PISASALAMAT
P: Say Katawan so wala komun ed sikayo. K: Ontan met ed sika. P: Itangwa yo ray kapusoan yo. K: Intangwa mi la rad Katawan. P: Misalamat tayod Dios a Katawan tayo. K: Matunong so misalamat tan mangirayew ed Sikato. P: Ama………………………..
PANANGITANDURO (ikanta odino isalita) A: Santo, Santo, Santon Katawan; Dios a makapanyarin amin. Napnoy tawen tan dalin na galang Mo. Hosana ed sankatageyan. Nagalang so onsabid ngaray Katawan. Hosana ed Sankatageyan.
(talimokor)
P: Katawan a Hesukristo,…………..Gawa yo ya a pakanunnunutan ed Siak.
P: Ibeliaw tayo so misterio na pananisia: A: Inatey si Kristo
Inmolid bilay si Kristo Onpawil dia si Kristo.
(odino)
Lapud inpatey Mo, tinalo mi patey Lapud inkiolim, ilaloan mi onulid bilay Katawan a Hesus, onakseb Kan magalang.
(odino)
No kanen mi yan tinapay tan oninum kami ed sayan kupa, ibeliaw mi inpatey Mo anggad onakseb Kan magalang.
(odino)
Katawan, lapud Krus Mo tan inkiolim, inlaban Mo kami. Sika so Manangilaban na talba.
P: …………..Lapud si Kristo, diad si Kristo, a katekep Toy Espiritu Santo, amin a galang tan dayew so niiter ed Sika makapanyarin Ama, Dios ed ando lan ando. K: Amen. (Ikanta o isalita)
RITO NA KOMUNION (alagey)
SAY DASAL NA KATAWAN TAYO
P: Onung ed bilin tan bangat na Katawan dasalen tayon sitatalek so “Ama Mi”
A: Ama mi a wala ed tawen, nagalang so ngaran Mo. Onsabid sikami panarian Mo, onorey linawam diad dalin a onung ed tawen. Say kanen min inagew-agew, iter mod sikamid agew aya. Tan pandien Mo ray utang mi, onung na panamaandi mi ed saray akautang ed sikami. Tan ag mo kami iter ya onabuloy ed tukso. Ilaban Mo kami ingen ed mauges. P: Ilaban Mo kami Katawan ……………… .ed isabi na Manangilaban min Hesukristo. K: Ta kayarian Mo so panarian, pakapanyari tan galang ed ando lan ando.
TANDAY KAREENAN P: Katawan a Hesukristo………………….. a diman Ka manayam ed ando lan ando. K: Amen. P: Say kareenan na Katawan so walad sikayo komun lawas. K: Ontan met ed sika. P: Maniiteran itayoy tanday kareenan.
PAMISAG NA TINAPAY
A: Korderoy Dios ya manamaandi kasalanay mundo, kasian Mo kami. Korderoy Dios ya manamaandi kasalanay mundo, kasian Mo kami. Korderoy Dios ya manamaandi kasalanay mundo, itdan Mo kami kareeenan.
KOMUNION (talimokor) P: Nia so Corderoy Dios ya manamaandi kasalanay mundo, mapalar iray atawag ed pandem To. K: Katawan ag ak onkanan mangakod Sika, balet diad sakey labat lan salitam onabig ak.
DASAL KAYARI KOMUNION (alagey) P: Mikasi itayo….. K: Amen.
RITO NA PANGISAMPUT (alagey)
P: Say Katawan so wala komun ed sikayo. K: Ontan met ed sika. P: Bendicionan kayo komuy Dios a makapanyarin amin: Say Ama, tan say Anak (+) tan say Espiritu Santo. K: Amen. P: Asumpal lay Misa, milay kareenan nen Kristo. K: Salamat ed Dios.
(Kantad pangisamput)


text:
1 others thanked this comment. thankur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute ur so cute
1 others thanked this comment. thank Showing 5 of 7 Replies.Hi~
View More...
1 others thanked this comment. thank Showing 5 of 7 Replies.Hello twin sis~
I'll just leave these Jokwon kisses as a trace of my lingering existence!
View More...


text:
Leksion 9
Panon ya Magmaliw a Maliket so Pamilya Yo?
1. Akin ya importante so pankasal pian magmaliw a maliket so pamilya?
Say maong a balita et nanlapud si Jehova, say maliket a Dios, tan labay ton magmaliw a maliket iray pamilya. (1 Timoteo 1:11) Sikato so angiletneg ed panangasawa. Importante so legal a pankasal pian walay seguridad na ananak. Nepeg ya unoren na saray Kristiano so ley ed lugar da nipaakar ed pamparehistro na kasal.
Antoy panmoria na Dios ed panangasawa? Labay ton satan et legay bilay a pankasakey na sakey a laki tan sakey a bii. Labay na Dios a manmatoor ed sakey tan sakey so sanasawa. (Hebreos 13:4) Kabusol toy pansian o pandiborsyo. (Malaquias 2:16) Balet ta aabuloyan ton midiborsyo tan mangasawa lamet so sakey a Kristiano no akikalugoran odino akirelasyon ed arum so asawa to.
2. Panon so nepeg a pantrato na sanasawa ed sakey tan sakey?
Pinalsa nen Jehova so laki tan bii pian mantulongan. (Genesis 2:18) Bilang ulo na pamilya, say asawan laki so manunan mangitarya ed materyal a pankaukolan na pamilya to tan manbangat ed sikara nipaakar ed Dios. Sikatoy masakripisyo ed pangipanengneng toy panangaro ed asawa to. Nepeg ya manaroan so sanasawa tan respetoen day balang sakey. Lapud imperpekto so amin ya sanasawa, kaukolan dan araley mamerdona pian mansiansian maliket so pamilya ra.
3. Kasin misian kad asawam no agla maliket so ulopan yo?
No walay problema yon sanasawa, gawa yon duay anggaay nayarian yon ipanengneng so aro ed sakey tan sakey. (1 Corinto 13:4, 5) Ag-irerekomenda na Salitay Dios so pansian bilang solusyon ed normal labat iran problemay sanasawa.
4. Ananak, antoy labay na Dios parad sikayo?
Labay nen Jehova ya magmaliw kayon maliket. Iiter toy sankaabigan ya bilin pian na-enjoy yoy inkatobonbalo yo. Labay ton makaaral kayod kakabatan tan eksperiensya na saray atateng yo. (Colosas 3:20) Labay met nen Jehova a nalikna yoy liket ed panggaway panlabayan to bilang Amalsa, tan say panlabayan na Anak to.
5. Atateng, antoy gawaen yo pian magmaliw ya maliket iray ananak yo?
Kaukolan yoy mankuli pian nitarya yoy kanen, ayaman, tan kawes na ananak yo. (1 Timoteo 5:8) Balet pian magmaliw iran maliket, kaukolan yo met iran bangatan ya aroey Dios tan araley nipaakar ed sikato. (Efeso 6:4) No nanenengneng dad mismon alimbawa yo ya inaro yoy Dios, nasabi yoy puso ra. Saray bilin yo et walaan na maabig ya epekto ed saray anak yo no base iratan ed Biblia.
Pabiskeg yoy liknaan da tan apresya yo ray gagawaen da. Kaukolan yo met iran ipetek tan disiplinaen. Makatulong itan pian ag-ira makagaway bengatlan panermenan da lanlamang. (Uliran 22:15) Balet, say disiplina et nepeg ya ag-alablabas odino maruksa.
Wala ray libron in-publish na Saray Tasi nen Jehova ya parad saray atateng tan ananak. Nibase iratan ed Biblia.